Syarikat palsu pindah wang dari projek LCS?

BANGI, 20 Muharam 1444H, Khamis – Rafizi Ramli mendakwa Alizes Marine Limited adalah syarikat yang ditubuhkan untuk memindahkan wang daripada projek kapal tempur pesisir (LCS) ke akaun-akaun di luar negara.

Timbalan Presiden PKR itu mendakwa, syarikat berkenaan juga dinamakan dalam siri pendedahan Paradise Papers dan Panama Papers yang mendedahkan bagaimana syarikat pesisir luar pantai digunakan untuk menyembunyikan wang daripada aktiviti melanggar undang-undang di seluruh dunia.

Dakwanya, siasatan dalaman menamakan Alizes Marine Limited sebagai salah satu syarikat yang banyak menerima bayaran bagi perkhidmatan sebegini.

“Alizes Marine Limited dilantik oleh subkontraktor projek sebagai pembekal alat-alat gantian untuk projek ini atas cadangan subkontraktor daripada Perancis, DCNS, kontraktor teknikal yang menyediakan reka bentuk dan spesifikasi teknikal kapal kelas Gowind.

“Siasatan dalaman projek LCS juga membuat penemuan antaranya Alizes Marine Limited dicadangkan untuk menjadi pembekal atas alasan ia syarikat pembekal pertahanan dari Perancis (menggunakan Alizes Marine France).

“Pengurusan projek LCS melantik Alizes Marine France setelah dimaklumkan ia mempunyai lesen eksport sedunia yang memberi kelebihan kepadanya untuk membekalkan alat-alat ganti pertahanan,” dakwanya menerusi hantaran di Facebook, hari ini.

Namun dakwanya, maklumat itu sebenarnya palsu kerana Alizes Marine Limited tidak mempunyai sebarang lesen, sebaliknya hanyalah syarikat pesisir luar pantai tanpa operasi.

Dakwa beliau, meskipun projek LCS menerima invois yang seolah-olah datang daripada Alizes Marine France, bayaran-bayaran sebenarnya dibuat menerusi akaun di Singapura yang dimiliki syarikat lain menggunakan nama Alizes Marine Limited (hampir sama tetapi berlainan).

“Kesimpulan siasatan dalaman secara terang-terangan menamakan penglibatan DCNS dalam skim penyelewengan dana ini di mana DCNS menggunakan Alizes Marine sebagai syarikat palsu untuk mendapat manfaat daripada pembekalan alat gantian berdasarkan muslihat yang dibuat di Malaysia,” dakwanya.

Rafizi mendakwa, para penyiasat turut menyimpulkan DCNS dan sebuah lagi syarikat Perancis adalah sebahagian daripada skim memindahkan wang projek tersebut yang melanggar Akta Pengubahan Wang Haram (AMLA).

Perkara itu disahkan apabila penyiasat membandingkan jumlah yang dibayar oleh projek LCS untuk membeli alat-alat gantian kepada Alizes Marine Limited berbanding jumlah perolehan yang dilaporkan dalam penyata kewangan Alizes Marine France bagi tempoh 2011 hingga 2015.

Dakwanya, sepanjang tempoh tersebut, subkontraktor projek LCS membayar sekitar RM210 juta kepada Alizes Marine France (berdasarkan invois-invois yang dihantar tetapi dibayar ke akaun-akaun lain di bawah Alizes Marine Limited) bagi pembelian alat-alat ganti.

“Sebaliknya, jumlah perolehan yang dilaporkan dalam penyata kewangan Alizes Marine France yang dilaporkan kepada pihak berkuasa Perancis hanya sekitar RM18 juta.

“Ini bermakna, sejumlah RM192 juta telah dipindahkan ke akaun syarikat-syarikat pesisir luar pantai yang tidak dapat dijejaki.

“Sebab itu saya bertegas bahawa skim mencuri dana rakyat yang sebegini rumit tidak boleh berlaku tanpa dilindungi oleh orang-orang atasan yang lebih berkuasa daripada seorang pesara Panglima Tentera Laut yang didakwa baru-baru ini,” dakwanya.

Dakwanya, jika skim-skim yang melibatkan syarikat pesisir luar pantai dituduh bersabit dengan DCNS yang mempunyai rekod membayar rasuah kepada syarikat-syarikat yang dikaitkan dengan bekas Perdana Menteri, Datuk Seri Najib Razak ketika skandal Scorpene dahulu, maka rakyat wajar terus menuntut siasatan untuk mengetahui siapa dalang sebenar yang mempunyai kuasa melindungi DCNS.

“Hanya Najib, Datuk Seri Dr Ahmad Zahid Hamidi dan Datuk Seri Hishammuddin Tun Hussein yang boleh menjawab soalan ini,” dakwanya.


22 rakyat Palestin ditahan, Israel serbu Tebing Barat

RAMALLAH, 17 Zulkaedah 1444H, Selasa – Dua rakyat Palestin cedera dan 22 lagi ditahan dalam serbuan tentera pengganas Israel di Tebing Barat yang diduduki pada Isnin, menurut NGO tempatan.

Tentera Israel menyerbu bandar Dayr al-Ghusun dan Anabta berhampiran bandar Tulkarem di utara Tebing Barat, sekaligus mencetuskan pertempuran dengan penduduk tempatan, lapor agensi berita Palestin, Wafa.

Dua rakyat Palestin cedera akibat ditembak tentera haram Israel, manakala puluhan yang lain mengalami sesak nafas akibat serangan gas pemedih mata.

Sementara itu, NGO Persatuan Tahanan Palestin berkata, 22 rakyatnya turut ditahan tentera pengganas Israel, termasuk 15 individu di bandar Al-Mughayer, timur bandar Ramallah.

“Pekan itu berada di bawah kepungan tentera Israel sejak 24 hari lalu,” tambah NGO itu dalam satu kenyataan.

Tiada maklum balas segera dikeluarkan tentera Israel mengenai laporan itu.

Tentera Israel kerap melakukan kempen penangkapan di seluruh Tebing Barat dan Baitulmaqdis Timur yang diduduki dengan alasan untuk mencari rakyat Palestin yang dikehendaki.

Menurut angka Palestin, Israel kini menahan kira-kira 4,800 tahanan Palestin. -Agensi


Teruskan beku lesen jual arak, jangan tunduk desakan sesiapa

Oleh Athirah Huda Zalhe

KUALA LUMPUR, 17 Zulhijjah 1441H, Jumaat – Kerajaan diingatkan tidak tunduk dan kekal pendirian mengikut perancangan asal – membekukan semua permohonan baharu dan pembaharuan lesen penjualan minuman keras di pusat bandar.

Sebelum ini, lapan kumpulan perdagangan menuntut satu sesi pertemuan bersama Menteri Wilayah Persekutuan, Tan Sri Annuar Musa berikutan keputusan pembekuan lesen penjualan arak di negeri itu.

Lapan kumpulan itu adalah Persatuan Peniaga Arak dan Minuman Keras Cina Selangor dan Kuala Lumpur, Persatuan Peniaga Ubat Cina Wilayah Persekutuan dan Selangor, Persatuan Hotel-hotel Malaysia dan Persatuan Peniaga Minuman Keras Bersekutu Malaya.

Selain itu, Persekutuan Perdagangan Cina Malaysia, Persatuan Ku Su Shin, Gabungan Persatuan Peniaga Barang Pelbagai Malaysia dan Persatuan Perdagangan Barangan Teochew Kuala Lumpur dan Selangor.

Dalam kenyataan bersama, mereka mendakwa ramai ahli yang lesen minuman keras mereka akan tamat.

“Kami tidak akan mempunyai pilihan selain beroperasi tanpa lesen jualan minuman keras untuk memastikan pekerja dan pembekal tetap bekerja.

“Tetapi dalam proses ini, kami akan terdedah kepada serbuan oleh pihak polis dan kastam,” katanya.

Berharap kerajaan tidak tunduk dengan desakan mereka, Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, penjualan arak secara berleluasa dan terbuka telah banyak merosakkan masyarakat.

“Bukan itu sahaja, berapa ramai yang sudah kehilangan nyawa, lebih teruk arak punca keruntuhan moral.

“Mereka ini sudah mendapat keuntungan berganda-ganda dari penjualan arak selama ini. Apakah kerana keuntungan, nyawa manusia tidak bernilai?,” katanya.

Terdahulu, Dewan Bandaraya Kuala Lumpur (DBKL) membekukan permohonan baharu lesen minuman keras, dan tindakan akan diambil terhadap premis yang menjual minuman keras tanpa lesen.

Annuar Musa mencadangkan supaya kerajaan membekukan pengeluaran lesen baharu penjualan arak sehingga satu garis panduan dan semakan perundangan dapat dilakukan.


Calon Ketua Menteri PN: Tak umum awal biar menang dulu

AYER KEROH, 12 Rabiulakhir 1443H, Rabu – Calon Ketua Menteri bagi Perikatan Nasional (PN) dalam Pilihan Raya Negeri (PRN) Melaka akan diumumkan dalam masa terdekat.

“Kita tunggu Tan Sri Muhyiddin Yassin, orang nombor satu buat pengumuman, kita sengaja tak umum awal biar kita menang dahulu.

“Di peringkat PN, kita tidak mahu dilihat parti yang tidak habis-habis hendak jawatan Ketua Menteri yang menyebabkan berlaku PRN Melaka.

“Kita bukan jenis itu, kita fokus politik khidmat,” demikian kata Ketua Penerangan BERSATU, Datuk Wan Saiful Wan Jan.

Menjelaskan secara lanjut, beliau berkata, isu siapa calon Ketua Menteri Melaka bukan sesuatu yang menjadi keutamaan buat gabungan berkenaan.

“Tetapi ada kemungkinan masa terdekat kita akan umumkan (calon Ketua Menteri), kita tunggu.

“Hari itu saya sebut ada kemungkinan kita umum sebelum dan selepas. Strategi kita tidak hendak umum awal sebab tidak hendak dilihat merebut jawatan Ketua Menteri.

“Ada kekemungkinan kita akan umum dalam masa terdekat,” katanya seperti dilapor media tempatan.

Beliau pada masa sama, optimis rakyat di negeri itu memberi peluang kepada gabungan PN.

“Dari segi data-data kita dapati kebanyakan pengkaji pilihan raya kita boleh katakan saya tidak hendak kata kita selesa, tetapi yakin potensi itu ada.

“Kalau kita kata yakin confirm dapat (menang) itu terlalu selesa pula, bagi semua parti situasi ini adalah mencabar (parti) yang sombong pun kata cakap boleh berbincang. Jangan sombong awal,” katanya.


KDN warta perintah larangan penerbitan jam Swatch berkaitan LGBTQ+

BANGI, 23 Muharam 1445H, Khamis – Kementerian Dalam Negeri (KDN) mewartakan perintah larangan penerbitan berkaitan lesbian, gay, bisexual, transgender, ‘queer’ dan + Plus (LGBTQ+) pada jam jenama Swatch termasuk apa-apa koleksi kotak, pembalut dan aksesori berkaitan pada jam berkenaan.

KDN dalam kenyataan, hari ini memaklumkan, perintah larangan melalui Warta Kerajaan P.U.(A) 236 itu berkuat kuasa mulai hari ini.

Katanya, pewartaan perintah larangan itu selaras dengan peruntukan di bawah Seksyen 7 Akta Mesin Cetak dan Penerbitan 1984 (Pindaan) 2012.

Peruntukan itu menetapkan pencetakan, pengimportan, penghasilan semula, penerbitan, penjualan, pengeluaran, pengelilingan, pengedaran atau pemilikan hasil penerbitan berkenaan adalah dilarang secara mutlak di Malaysia.

“Kerajaan Malaysia komited mencegah penyebaran unsur-unsur yang memudaratkan atau mungkin memudaratkan kemoralan, kepentingan awam dan negara dalam kalangan masyarakat.

“Dalam hal ini, hasil penerbitan tersebut dikenakan tindakan perintah larangan kerana ianya merupakan hasil penerbitan yang memudaratkan atau mungkin memudaratkan kemoralan, kepentingan awam, dan kepentingan negara dengan mempromosikan, menyokong dan menormalisasikan gerakan LGBTQ+ yang tidak diterima oleh masyarakat umum di Malaysia,” katanya.

Menurutnya, berdasarkan peruntukan di bawah Seksyen 8(2) Akta Mesin Cetak dan Penerbitan 1984 (Pindaan) 2012, mana-mana individu yang mencetak, mengimport, menghasilkan, menghasilkan semula, menerbit, menjual, mengeluar, mengeliling, menawarkan untuk menjual, mengedar, atau ada dalam milikannya bagi apa-apa jua maksud seperti itu apa-apa hasil penerbitan larangan melakukan suatu kesalahan.

Jika sabit kesalahan boleh dipenjara selama tempoh tidak melebihi tiga tahun atau didenda tidak melebihi RM20,000, atau kedua-duanya.

“KDN sekali lagi ingin menyatakan komitmen dalam menjaga keselamatan dan ketenteraman awam melalui tindakan penyeliaan dan kawalan terhadap penerbitan.

“Ia bagi membanteras penyebaran elemen, fahaman dan gerakan yang bercanggah dengan sosiobudaya tempatan dari semasa ke semasa secara berterusan selaras dengan peruntukan di bawah Akta Mesin Cetak dan Penerbitan 1984 (Pindaan) 2012,” katanya.


Dua lelaki ditangkap ugut serang masjid di Christchurch

AUCKLAND, 20 Rejab 1442H, Khamis – Polis New Zealand menahan seorang lelaki berusia 27 tahun susulan mengugut untuk menyerang dua masjid yang menjadi tempat insiden pembunuhan beramai-ramai oleh seorang lelaki kulit putih ‘white supremacist’ dua tahun lalu.

Ugutan dalam talian itu dibuat minggu ini di laman sesawang 4chan terhadap Masjid Al Noor dan Pusat Islam Linwood, yang menjadi sasaran pada 2019 dalam siri penembakan paling mengerikan di New Zealand.

Polis tidak memberi maklumat lanjut mengenai ancaman berkenaan, tetapi media New Zealand melaporkan ancaman itu termasuk meletupkan bom kereta pada 15 Mac – ulang tahun serangan 2019.

Lelaki yang tidak disebutkan namanya itu didakwa mengancam untuk membunuh dan akan muncul di mahkamah pada Jumaat, kata polis.

Sementara itu, individu kedua yang ditahan atas dakwaan sama masih dalam tahanan dan polis berkata, pihaknya sedang mempertimbangkan tindakan lanjut.

Pada 15 Mac 2019, New Zealand digemparkan dengan dua insiden tembakan besar-besaran di Masjid Al Noor dan Pusat Islam Linwood di Christchurch.

Semenjak itu, New Zealand berwaspada menjelang ulang tahun serangan berkenaan. – Agensi


Gempa bumi 7.1 magnitud gegar Filipina

MANILA, 27 Zulhijjah 1443H, Rabu – Gempa bumi kuat berukuran 7.1 magnitud melanda pulau Luzon, Filipina hari ini, hingga mengakibatkan kerosakan pada hospital dan bangunan.

Pesakit dan kakitangan sebuah hospital di wilayah Abra telah dipindahkan selepas sebahagian bangunan itu runtuh akibat gegaran, namun  tiada kemalangan jiwa dilaporkan.

Menurut Kajian Geologi Amerika Syarikat (USGS), gegaran kuat itu turut dirasakan di ibu negara, Manila.

Gegaran itu menyebabkan sistem kereta api metro di Manila dihentikan pada waktu puncak dan kakitangan di bangunan senat turut dipindahkan.

USGS berkata, pusat gempa adalah kira-kira 11 kilometer timur-tenggara bandar Dolores dan berlaku pada kedalaman 10km.

“Kita masih mengalami gegaran susulan. Kami menerima laporan kerosakan rumah, namun setakat ini tiada kemalangan jiwa.

“Kawasan terjejas juga tiada bekalan elektrik kerana ia terputus secara automatik kerana bahaya,” kata Datuk Banda Lagangilang di wilayah Abra, Rovelyn Villamor.

Pengarah Seismoglogi negeri, Renato Solidum berkata, fokus kini tertumpu di Abra dan wilayah berdekatan dan menjangkakan gempa susulan kuat akan berlaku.-  Agensi


Tutup taska, tadika biarpun hanya 1 kes HFMD di Kelantan

KOTA BHARU, 2 Zulkaedah 1443H, Khamis – Kerajaan Kelantan mencadangkan kepada pengusaha premis berkaitan kanak-kanak seperti taska, tadika dan pusat jagaan untuk menutup premis berkenaan sekiranya merekodkan satu kes penyakit tangan, kaki dan mulut (HFMD).

Pengerusi Jawatankuasa Kerajaan Tempatan, Perumahan dan Kesihatan negeri Dr Izani Husin berkata tindakan itu sebagai langkah awal bagi mengelak wabak berkenaan daripada terus merebak sekiranya ia tidak dibendung terlebih awal.

Katanya, bagaimanapun perkara berkenaan tertakluk kepada penilaian daripada Jabatan Kesihatan Negeri Kelantan (JKNK) untuk mengarahkan sama ada premis yang mempunyai kes HFMD untuk ditutup atau sebaliknya.

“Jika dilihat, kes HFMD di negeri ini masih tinggi dengan jumlah kumulatif telah mencapai kira-kira 5,200 orang dengan hanya menunjukkan trend plato. Malah, sehingga kini sebanyak 20 taska juga telah ditutup yang mana 15 daripadanya kembali beroperasi seperti sedia kala.

“Kita berharap masyarakat kekal menjaga kebersihan dan segera mendapatkan rawatan di hospital selain menjalani kuarantin kendiri dan tidak dibawa ke pusat asuhan sekiranya anak-anak mereka mempunyai simptom HFMD,” katanya.

Beliau berkata demikian kepada pemberita selepas merasmikan Majlis Pecah Tanah Bangunan Hospital Baru Kota Bharu Medical Centre (KBMC) di sini hari ini yang turut dihadiri oleh Pengarah JKNK Datuk Dr Zaini Hussin, Pengerusi KBMC Tan Sri Ahmad Kamarulzaman Ahmad Badaruddin dan Pengurus Besar KBMC Mohd Nazri Yaacob.

Bangunan hospital KBMC baharu itu yang akan dibina setinggi 12 tingkat dengan menempatkan kapasiti sebanyak 200 katil menelan belanja bernilai RM250 juta.

Sementara itu, mengulas mengenai perkembangan virus cacar monyet atau monkeypox Dr Izani berkata, kerajaan negeri menasihati masyarakat untuk kekal menjaga kebersihan diri dan persekitaran.

“Penyakit ini adalah penyakit haiwan kepada manusia dan manusia ke manusia, dan penyebarannya adalah melalui kontek yang dijangkiti atau pun melalui udara.

“Pencegahannya juga sama dengan prosedur operasi standard (SOP) dalam mengawal wabak COVID-19 dan penyakit-penyakit virus lain. Maknanya kalau sakit, kena kuarantin kendiri supaya kita tidak jadi penyebar kepada orang lain,” katanya. – Bernama


Apa agenda sebenar cauvinis DAP?

BANGI, 2 Muharram 1442H, Jumaat – Tindakan Pemuda Sosialis DAP (DAPSY) Sarawak meletakkan karektor tulisan Cina di papan tanda jalan – yang sudah tertera bahasa Melayu – membuktikan mereka begitu rasis dan cauvinis.

Pemuda Ikatan Muslimin Malaysia (ISMA) Kuching Md Abd Rahman berkata, hanya berbaki 10 hari lagi untuk kita menyambut Hari Kemerdekaan Malaysia ke 63, tapi mereka ini sengaja untuk mengguriskan perasaan Bumiputera Sarawak.

“Adakah mereka lupa tidak semua penduduk Sarawak boleh membaca tulisan tersebut? Apakah agenda sebenar cauvinis DAP?

“Kita mengajak semua kaum Bumiputera Sarawak untuk tunjukkan kemarahan dengan pihak DAP.

“Kita tahu bahawa negeri kesayangan kita Sarawak dibangunkan dengan toleransi dan kesatuan tetapi kenapa DAP biadap dengan mementingkan diri mereka sahaja?,” soalnya.

Semalam, tular gambar beberapa ahli DAPSY Sarawak menampalkan pelekat dalam bahasa Cina pada beberapa papan tanda jalan di bandar raya ini – atas alasan perlu diterjemahkan dalam bahasa itu untu
k keperluan pelancong dari China.

Menerusi satu hantaran di Facebook DAP Sarawak, ia melibatkan papan tanda di tiga batang jalan utama iaitu di Jalan Main Bazaar, Wayang Street dan Jalan Greenhill.

Bagaimanapun, tindakan mereka mengundang pelbagai komen daripada netizen – yang rata-ratanya marah dan menyifatkan perbuatan itu sebagai biadab – kerana bahasa Melayu sebagai bahasa kebangsaan patut diutamakan.


Md Rayhan akan diusir dari Malaysia: Imigresen

KUALA LUMPUR, 4 Zulhijjah 1441H, Sabtu – Lelaki warga Bangladesh dikenali Md Rayhan Kabir yang muncul dalam sebuah dokumentari Al Jazeera akan diusir keluar dan disenarai hitam daripada memasuki Malaysia untuk selama-lamanya.

Ketua Pengarah Jabatan Imigresen Datuk Khairul Dzaimee Daud berkata tindakan itu diambil setelah individu yang dikehendaki oleh agensi terbabit berjaya ditahan petang semalam.

“Kejayaan ini adalah hasil daripada risikan dan buruan berterusan selama dua minggu.

“Saya mengucapkan tahniah kepada pegawai-pegawai terlibat atas usaha dan komitmen mereka,” katanya dalam satu kenyataan hari ini.

Beliau berkata Md Rayhan telah ditahan oleh sepasukan Pegawai Imigresen daripada Unit Risikan Operasi Jabatan Imigresen Putrajaya kira-kira 5.45 petang di Setapak di sini.

Jabatan Imigresen sebelum ini memohon bantuan orang awam menjejaki individu berkenaan yang alamat terakhirnya di Sirhan Legacy Sdn Bhd B-7-9, Menara Uncang Emas, di Jalan Loke Yew Kuala Lumpur, bagi membantu siasatan mengikut Akta Imigresen 1959/63.

Sebelum ini, media melaporkan Rayhan telah membuat dakwaan berhubung layanan pihak berkuasa Malaysia kepada pendatang tanpa izin, ketika negara menguatkuasakan Perintah Kawalan Pergerakan (PKP), bagi membanteras penularan COVID-19 dalam dokumentari terbitan Al Jazeera.

Susulan itu, pihak polis turut memulakan siasatan terhadap stesen penyiaran antarabangsa itu selepas penyiaran dokumentari berkenaan.

Bernama semalam melaporkan Timbalan Pengarah (Siasatan/Perundangan) Jabatan Siasatan Jenayah Bukit Aman DCP Mior Faridalathrash Wahid yang mengesahkan penahanan itu berkata suspek berumur 25 tahun itu diserahkan kepada pihak polis pada pukul 6 petang semalam. – Bernama


Russia, China dan AS mahu Taliban bentuk negara inklusif

NEW YORK, 20 Safar 1443H, Isnin – Russia, China dan Amerika Syarikat (AS) kini kononnya bekerjasama bagi memastikan pentadbiran baharu Afghanistan tidak meneruskan kekerasan, sebaliknya membentuk negara yang inklusif.

Menteri Luar Russia, Sergey Lavrov berkata, kerajaan sementara yang diumumkan Taliban baru-baru ini jelas tidak membantu membangunkan semula penduduk Afghanistan.

Taliban berjanji untuk membentuk pemerintahan Islam yang lebih baik, tidak seperti sebelum ini menggunakan kekerasan termasuk tidak menghormati hak wanita dan menyediakan pentadbiran kerajaan keadaan yang stabil.

Namun pemerintahan baharu Taliban ini dilihat masih kekal menggunakan kekerasan dan kembali polisi lama termasuk dasar menindas golongan wanita dan kanak-kanak.

“Apa yang paling penting adalah untuk memastikan semua janji yang dibuat secara terbuka terus kekal dipatuhi,” kata Lavrov sambil menegaskan perkara berkenaan adalah keutamaan buat masa ini.

Beliau ketika menghadiri Perhimpunan Agung Pertubuhan Bangsa-Bangsa Bersatu (UNGA) turut mengkritik tindakan pentadbiran Joe Biden yang menarik diri untuk membantu Afghanistan yang kini berdepan krisis kemanusiaan.

Beliau menegaskan penarikan diri AS dan NATO itu dibuat tanpa pertimbangan dengan apa yang akan berlaku kepada rakyat di sana.

Pada masa sama, beliau turut menzahirkan kekecewaan apabila AS dan sekutu Baratnya sedang berusaha gigih untuk mengurangkan peranan PBB dalam menyelesaikan masalah yang dialami rakyat Afghanistan. – Agensi


Tahanan Palestin mulakan mogok lapar selepas rundingan gagal

TEBING BARAT, 29 Syaaban 1444H, Rabu – Tahanan Palestin memulakan kempen mogok lapar pada hari pertama Ramadan selepas rundingan berhubung tuntutan membatalkan penindasan ke atas mereka menemui kegagalan.

Persatuan Tahanan Palestin (PPS) dalam kenyataan memaklumkan, pihaknya telah menyerahkan surat kepada IPS dan menyatakan hasrat berkenaan.

Malah, semua tahanan sebulat suara bersetuju untuk memulakan mogok lapar.

Dilaporkan, sebahagian tahanan telah memulakan mogok berkenaan sejak kelmarin, 20 Mac 2023.

Manakala sebahagian lagi akan memulakan pada hari pertama Ramadan.

Sebelum ini tahanan Palestin dilayan kejam dan ditempatkan kurungan bersendirian selepas enggan mematuhi peraturan yang ditetapkan oleh pihak penjara israel.- Agensi


Sekarang bukan masa tuding jari

1- SELAMA dua hari saya simpan foto ini. Serba salah rasanya, sama ada mahu disimpan sebagai kenangan peribadi atau pun dikongsikan agar menjadi pengajaran kepada sahabat-sahabat aktivis kemanusiaan dan para penyumbang yang menginginkan agar bantuan bencana banjir ini sampai kepada mereka yang memerlukannya.

2- Tatkala kita sibuk bertungkus lumus menghulurkan bantuan banjir di pelbagai lokasi di Selangor, kami menerima panggilan yang banyak daripada pihak yang memerlukan dari Pahang, Negeri Sembilan dan lain-lain. Kami juga berkoordinasi dengan APM, Bomba dan 7 NGO yang lain sebagai rakan strategik kemanusiaan (ini yang kami mampu sebagai NGO).

3- Tanggal Khamis 23 Disember 2021 (hari ke-5 bencana), kami menerima panggilan dari Paloh Hinai, Pekan bahawa masih ramai dari kalangan ahli keluarga mereka yang terkepung akibat banjir di sekitar Sungai Pahang dan memerlukan bantuan kemanusiaan.

4- Jumaat, 24 Disember 2021, kami segera menghubungi agensi yang berkaitan khususnya pihak Bomba dan APM serta rakan NGO kami di pedalaman, Alucast Pahang bagi menjayakan projek bantuan bencana di kawasan ini.

Pasukan logistik YI menyediakan 1,000 pek bantuan makanan untuk mangsa banjir, membeli peralatan tambahan seperti jaket keselamatan, headlamp, powerbank untuk kegunaan team dan rakan strategik

5- Sabtu 25 Disember 2021, seramai 20 orang relawan terlatih YI bertolak seawal 4 pagi dari Bangi, dan bergerak ke Paloh Hinai bersama satu lori kontena yang memuatkan 1,000 pek makanan asasi yang diperlukan oleh para mangsa banjir.

6- Jam 10 pagi di Paloh Hinai, kami menaiki 7 buah bot pasukan Alucast Pahang untuk bermudik ke hilir Sungai Pahang sejauh 10 km dalam perjalanan yang agak berliku menuju ke Kg Tanjung Pulai bersama penunjuk jalan di kalangan anak muda tempatan.

Setelah mengikat bot ini di pintu masjid kampung yang juga lengang akibat banjir, kami meredah air banjir pada paras lutut sejauh 100 meter sebelum kami dapati beberapa buah rumah yang masih dihuni oleh penduduk kampung.

Kami menghantar bantuan makanan, RM dan jaket keselamatan ke rumah seorang lelaki OKU yang menjaga ibunya yang telah berusia 80 tahun.

Untuk ke rumah jirannya pula, kami terpaksa meredah banjir yang melebihi paras pinggang dan kami bertemu dengan seorang remaja perempuan yang menjaga emak saudaranya yang telah tua. Sekali lagi, kami serahkan bantuan pek makanan asasi dan RM tunai serta mendoakan keselamatan mereka.

7- Selepas itu, kami merentas Sungai Pahang untuk menghantar bantuan kepada 30 keluarga yang terkepung akibat banjir di Kg Padang Rumbia serta bertemu dengan anggota Bomba yang mengawasi keselamatan mereka.

Kami hanya kembali pulang ke lokasi tumpangan di Paloh Hinai menjelang jam 6 petang untuk bersolat dan beristirehat serta membuat persiapan misi untuk keesokan harinya.

8- Ahad 26 Disember 2021, relawan YI ini meneruskan misi bantuan kepada 100 keluarga Orang Asli di Kg Belukar Nangka dan kemudiannya 35 keluarga di Kg Bukit Udang.

Apa yang pasti, masih ramai keluarga mangsa banjir di pedalaman yang perlu disantuni dan dibantu oleh kita semua. Ia sangat berbeza dengan misi bantuan di Shah Alam, Hulu Langat, Dengkil dan Klang.

9- Misi ke pedalaman Pahang kali ini kelihatan jauh lebih mencabar dan harus senantiasa mendahulukan elemen keselamatan serta berkoordinasi dengan agensi keselamatan bencana.

10- Kesimpulan yang ingin saya nyatakan :

i- Musibah kali ini mendidik nilai kebersamaan rakyat Malaysia (Tahniah rakyat Malaysia !)

ii- Setiap pihak perlu meningkatkan persiapan dan kesiapsagaan dengan lebih awal.

iii- Elemen keselamatan dan kesejahteraan mesti didahulukan

iv- Pengendalian bencana banjir di Malaysia perlu ditambahbaik terutamanya dari sudut ‘PENYELARASAN’, yang saya anggap kurang cemerlang.

Terima kasih kepada semua anggota agensi pengendalian bencana, pimpinan NGO dan aktivis kemanusiaan, para relawan, badan korporat, para dermawan, media dan semua yang menyumbang secara langsung atau pun tidak.

Peduli, Prihatin

Prof Dr Zainur Rashid Zainuddin
Pengerusi Yayasan Ikhlas

Kredit foto – Khairul Manaf, TV Hijrah.


PH-BN kekal status quo di Negeri Sembilan, peroleh mandat dua pertiga

KUALA LUMPUR,  25 Muharram 1445H, Sabtu – Gabungan Pakatan Harapan (PH) dan Barisan Nasional (BN)  mengekalkan status quo di Negeri Sembilan pada Pilihan Raya Negeri selepas memperoleh majoriti dua pertiga berdasarkan data keputusan Suruhanjaya Pilihan Raya pada 10.33 malam ini.

Gandingan PH-BN itu menguasai 24 kerusi daripada keseluruhan 36 kerusi, sekali gus membentuk kerajaan yang lebih kukuh.

Sementara itu, Perikatan Nasional (PN) memperoleh tiga kerusi.

DUN Negeri Sembilan dibubarkan pada 1 Julai lepas selepas mendapat perkenan Yang Dipertuan Besar Tuanku Muhriz Ibni Almarhum Tuanku Munawir.

Pada PRU14, PH menguasai 20 kerusi iaitu DAP dengan 11 kerusi dengan PKR (enam) dan Amanah (tiga), manakala BN memenangi 16 kerusi iaitu UMNO (15) dan MIC satu kerusi. – Bernama


KPDNHEP KL sita barangan tiruan bernilai RM1 juta di Jalan Kenanga

KUALA LUMPUR, 19 Syawal 1443H, Jumaat – Sebanyak 43,929 barangan tiruan pelbagai jenama bernilai RM1,072,750 disita di empat stor di sebuah pusat pemborong terkemuka di Jalan Kenanga di sini dalam operasi membanteras penjualan barang tiruan, Selasa lepas.

Pengarah Kementerian Perdagangan Dalam Negeri dan Hal Ehwal Pengguna Kuala Lumpur (KPDNHEP KL) Ariffin Samsudin berkata seorang lelaki dan seorang wanita tempatan yang merupakan pemilik serta pekerja stor turut ditahan dalam serbuan itu.

“Hasil maklumat mendapati pemilik premis itu menjual barangan tiruan secara dalam talian dan mereka juga mempunyai kedai borong yang hanya akan menjual kepada pelanggan tetap untuk mengelak barangan tersebut dihidu pihak berkuasa,” katanya dalam sidang media di sini hari ini.

Beliau berkata kes itu disiasat mengikut Akta Cap Dagangan 2019 yang memperuntuk hukuman denda maksimum RM15,000 untuk setiap barangan bagi kesalahan pertama serta RM30,000 bagi setiap barangan untuk kesalahan kedua dan seterusnya.

Ariffin berkata pihaknya akan terus mempergiat aktiviti penguatkuasaan undang-undang harta intelek di bawah Akta Cap Dagangan 2019, Akta Perihal Dagangan 2011 dan Akta Hak Cipta 1987 secara berterusan.

Katanya sejumlah 89 pegawai penguatkuasa KPDNHEP KL telah digerak untuk memantau harga barangan di semua premis perniagaan bagi memastikan harga jualan tidak melampau dan bekalan sentiasa mencukupi.

Beliau menasihati orang ramai supaya membuat aduan kepada KPDNHEP jika mendapati harga sesuatu barangan melambung tinggi bagi membolehkan tindakan lanjut diambil oleh pihak berkuasa. – Bernama


Usul SOSMA: Kerajaan tak patut bergantung sokongan pembangkang

BANGI, 21 Syaaban 1443H, Khamis – Kerajaan tidak sepatutnya bergantung kepada sokongan pembangkang dalam apa sahaja pembentangan rang undang-undang (RUU), sebaliknya memerlukan mandat lebih besar dan stabil.

Ahli Parlimen Kuala Nerus, Datuk Dr Mohd Khairuddin Aman Razali berkata, perkara itu dibuktikan apabila kerajaan tewas dalam undian belah bahagi berkaitan subseksyen Akta Kesalahan Keselamatan (Langkah-langkah Khas) 2012 (SOSMA) semalam.

Katanya, beliau sendiri tidak menyertai undian berkenaan kerana berada di Dubai mengikuti Expo Dubai 2020 atas kapasiti Pengurusan Aset Air Berhad (PAAB).

Bagaimanapun, surat pemakluman telah dihantar kepada Setiausaha Dewan Rakyat bagi menyatakan ketidakhadirannya.

“Ahli Parlimen Kelab Penyokong Kerajaan termasuk bebas mempunyai lebihan angka yang sangat nipis dengan 114 kerusi sahaja.

“Justeru, kerajaan memerlukan mandat yang lebih besar dan stabil untuk tidak bergantung kepada sokongan pembangkang dalam apa sahaja pembentangan RUU,” katanya seperti dipetik akhbar tempatan, hari ini.

Ahli Parlimen Bebas itu berkata, keyakinan pelabur asing dan pemulihan ekonomi sendiri bergantung kepada kestabilan politik negara dan kekuatan kerajaan.

“Sepanjang di Dubai bertemu dengan pelbagai pihak, saya mendapat respon kurang memberangsangkan pelabur asing melibatkan pelabur di Malaysia ekoran ketidakstabilan politik negara,” katanya.

Justeru, beliau melihat perjanjian dengan pembangkang perlu diperkukuhkan semula dengan terma-terma yang boleh memberikan tambahan keyakinan kepada kekuatan kerajaan.

“Terserah kepada kebijaksanaan Perdana Menteri untuk menilai suasana semasa dan menyusun kekuatan kerajaan sementara menunggu pembubaran Parlimen,” katanya.


Tempoh percubaan RFID kritikal sebelum diperluaskan

KUALA LUMPUR, 20 Syaaban 1443H, Rabu – Pelaksanaan teknologi Identifikasi Frekuensi Radio (RFID) di Plaza Tol Lebuh Raya Utara Selatan (PLUS) buat masa ini adalah bagi memastikan keberkesanan sistem itu sebelum ia diperluaskan.

Menteri Kanan Kerja Raya Datuk Seri Fadillah Yusof berkata tempoh percubaan yang dilaksanakan oleh PLUS itu bagi membuktikan teknologi berkenaan dapat menyelesaikan masalah yang dihadapi di lebuh raya.

“Sebab itu tempoh percubaan ini adalah kritikal untuk kita mengenal pasti daripada segi teknologi, pentadbiran, perundangan serta kelancaran ataupun efisiensi sistem yang ada itu dan tidak akan membebankan rakyat dan pengguna lebuh raya itu sendiri.

“Itulah yang sedang kita lihat dan perincikan di peringkat Lembaga Lebuhraya Malaysia (LLM) dan Kementerian Kerja Raya,” katanya semasa sesi soal jawab pada persidangan Dewan Negara di sini hari ini.

Beliau menjawab soalan tambahan Senator Datuk Razali Idris yang ingin tahu sama ada Kementerian Kerja Raya akan mempertimbangkan untuk sistem SmartTag dan RFID disatukan dalam lorong yang sama bagi pembayaran tol memandangkan kedua-dua sistem itu diletakkan di lorong berasingan.

Fadillah berkata pembekal perkhidmatan bagi kedua-dua sistem pembayaran tol itu adalah berbeza maka teknologi serta ‘reader’ (pengesan tekonologi) juga tidak sama.

“Sekiranya diletakkan dalam satu lorong, ia akan menyebabkan kecelaruan untuk mengenal pasti sistem tag yang digunakan maka disebabkan itu, mereka mengasingkannya,” katanya.

Mengenai harga RFID, Fadillah berkata nilai RM35 itu merangkumi kos tag, pemasangan tag, sistem dan pengoperasian, namun kerajaan telah meminta supaya pihak Touch ‘n Go Sdn Bhd untuk mengkaji semula kos itu bagi tujuan mengurangkan harga jualan.

Fadillah menjawab soalan asal Senator Muhammad Zahid Md Arip yang ingin tahu asas perundangan LLM bagi mewajibkan penggunaan RFID berharga RM35 sedangkan sistem kad Touch ‘n Go (TnG) hanya melibatkan kos RM10.

“Pelaksanaan sistem kutipan tol dengan menggunakan teknologi RFID pada masa ini merupakan pilihan pengguna di samping pihak lebuh raya masih mengekalkan mod pembayaran lain seperti kad Touch ‘n Go dan SmartTag.

“Kementerian sentiasa mengkaji dan meneliti pilihan yang sesuai bagi memastikan kemudahan pengguna dalam melaksanakan transaksi tol di lebuh raya diutamakan,” katanya menambah pengenalan RFID selaras hasrat kerajaan untuk beralih kepada sistem kutipan tol secara Sistem Laluan Terus Pelbagai Lorong (MLFF) menjelang 2025. – Bernama


BERJASA mahu peradaban Malaysia berteras akidah Islam sepenuhnya

BANGI, 13 Syaaban 1442H, Sabtu – Barisan Jemaah Islamiah Se-Malaysia (BERJASA) sebagai parti masa depan negara mahu membawa agenda mengubah peradaban rosak yang berteraskan ateisme pada hari ini, kepada peradaban berteraskan akidah Islam sepenuhnya.

Bersendikan falsafah peradaban ini, kata Presidennya, Datuk Ir Dr Badhrulhisham Abdul Aziz, BERJASA akan membangunkan kekuatan sistem yang tersendiri mencakupi semua elemen yang perlu bagi membentuk kekuatan nasional.

“Kami sentiasa percaya, kekuatan dan amanah merupakan tunjang asas kepimpinan seperti mana yang difirmankan oleh Allah SWT dalam Surah Al-Qasas, ayat 26.

“Sedar atau tidak, kerosakan dalam sistem politik Malaysia hari ini adalah disebabkan falsafah perjuangan yang terpesong, diwariskan oleh kuasa penjajah serta didominasi oleh golongan elit liberal dan kapitalis ekonomi.

“Lantas, integriti, kompetensi mengurus, kedaulatan negara dan kepentingan rakyat menjadi perkara sampingan bahkan terkadang disorok ke tepi, terbiar ibarat layang-layang yang putus tali,” katanya.

Beliau berkata demikian dalam ucapan dasar pada Sidang Dewan Kepimpinan Nasional 2021 BERJASA yang diadakan secara maya, hari ini.

Mengulas lanjut, Dr Badhrulhisham menegaskan, kepimpinan baharu BERJASA menjanjikan pemerintahan berasaskan hikmah untuk menegakkan kebenaran dan keadilan demi keamanan, kemakmuran dan kebahagiaan insan melalui dominasi serta hegemoni politik.

“Dalam bidang politik, Malaysia akan teguh berdiri sebagai sebuah negara berdaulat dengan Islam sebagai teras perlembagaan dan Melayu sebagai identiti nasional.

“Ia bukan retorik, sebagaimana yang kita lihat pada hari ini, sebaliknya akan diterjemahkan ke dalam setiap dasar serta polisi negara.

“… disemai elok sebagai DNA yang menunjangi kemajuan bangsa, serta direalisasikan melalui hubungan harmoni dan perpaduan nasional,” katanya.

Di bawah kepimpinan baharu BERJASA, katanya lagi, Mahkamah Syariah dan undang-undang Islam pasti akan diperkasakan.

Jelasnya, Malaysia di bawah kepimpinan baharu BERJASA kelak juga akan membanteras sepenuhnya budaya ‘warlord’.

Budaya ‘warlord’ yang berorentasikan politik wang, rasuah, salah guna kuasa, pragmatism, kronisme, nepotisme serta ikatan taat setia kepada kuasa luar serta pelbagai anasir yang mengancam kedaulatan negara.

“BERJASA komited untuk menggantikan semua ini dengan sistem pentadbiran yang berintegriti tinggi dan penuh profesional,” katanya.


SPRM siasat isu MP DAP dakwa ditawar rasuah sokong PN

BANGI, 30 Zulhijjah 1442H, Isnin – Suruhanjaya Pencegahan Rasuah Malaysia (SPRM) memberi jaminan akan terus menjalankan siasatan terhadap dakwaan isu tawaran rasuah membabitkan tiga Ahli Parlimen DAP.

SPRM berkata, pihaknya memandang serius mengenai tohmahan yang mendakwa beberapa Ahli Parlimen DAP ditawarkan rasuah seperti wang dan jawatan oleh sesetengah pihak untuk menyokong kerajaan Perikatan Nasional (PN).

Suruhanjaya itu berkata, sehingga kini SPRM sudah menemui tiga Ahli Parlimen DAP berkenaan bagi mendapatkan maklumat lanjut mengenai tohmahan tersebut.

“Setakat ini, SPRM tidak dapat mengenal pasti identiti sebenar pemilik nombor telefon yang menghantar mesej menerusi aplikasi Whatsapp tersebut kepada ahli-ahli Parlimen berkenaan.

“Bagaimanapun, SPRM memberi jaminan akan terus menjalankan siasatan dan berharap orang ramai tidak membuat sebarang spekulasi berhubung isu ini,” katanya dalam kenyataan, hari ini.

Sebelum ini, Ahli Parlimen Ipoh Barat, M Kula Segaran dilaporkan mendakwa telah ditawarkan habuan wang tunai RM30 juta dan lantikan jawatan menteri sekiranya menyokong kerajaan PN.

Kulasegaran mendakwa, individu berkenaan bertindak menghantar dua mesej melalui Whatsapp menerusi Setiausaha Sulitnya, Jeremy Chuah.


Rentas negeri untuk pendidikan, kerja, perubatan hanya Isnin hingga Khamis

KUALA LUMPUR, 8 Ramadan 1442H, Selasa – Pergerakan rentas negeri bagi tujuan pekerjaan, perubatan dan pendidikan hanya dibenarkan pada hari Isnin hingga Khamis, kata Timbalan Ketua Polis Negara Datuk Seri Acryl Sani Abdullah Sani.

Beliau berkata, pergerakan rentas negeri melibatkan ketiga-tiga kategori tidak dibenarkan pada hari Jumaat hingga Ahad.

“Polis Diraja Malaysia (PDRM) mengambil serius peningkatan kes baharu COVID-19 sejak empat hari lepas. Usaha untuk mengekang penularan wabak itu telah diperketatkan PDRM.

“Ini tidak termasuk bagi urusan melibatkan kecemasan, kematian dan pasangan jarak jauh,” menurutnya dalam kenyataan hari ini.

Acryl Sani berkata untuk rentas negeri bagi tujuan kecemasan dan kematian yang dibenarkan hanya melibatkan ahli keluarga terdekat iaitu ibu bapa, anak serta adik-beradik.

Beliau berkata pergerakan rentas negeri bagi tujuan sosial seperti menghadiri kenduri perkahwinan dan apa-apa jenis majlis dan jamuan lain adalah dilarang.

“Aturan ini akan berterusan sehingga selepas Aidilfitri dan mana-mana pihak yang ingkar akan diambil tindakan tegas,” katanya.

Mengulas ketidakpatuhan prosedur operasi standard (SOP) oleh pengunjung bazar Ramadan dan pasar malam, Acryl Sani berkata semua Ketua Polis Daerah dan pasukan pemantau SOP akan digerakkan ke semua lokasi untuk membuat pemantauan.

“Sekiranya SOP tidak dipatuhi, PDRM akan mengemukakan saranan kepada Pihak Berkuasa Tempatan agar aktiviti perniagaan di kawasan terlibat dihentikan,” katanya. – Bernama


Pelampau Yahudi tikam mati rakyat Palestin ditahan

BAITULMAQDIS, 23 Zulkaedah 1443H, Khamis – Seorang pelampau Yahudi dipercayai menikam lelaki Palestin di Tebing Barat yang diduduki telah ditahan polis Israel.

Memetik laporan media Israel, suspek kini dihalang daripada berjumpa peguam.

Dalam kejadian pada Selasa lalu, Ali Hassan Harb cedera parah ditikam ketika penduduk Palestin cuba menghalau sekumpulan peneroka haram dari tanah mereka.

Kementerian Kesihatan Palestin berkata, Ali Hassan ditikam di bahagian jantung oleh salah seorang pelampau Yahudi sehingga menyebabkan dia meninggal dunia.

Bagaimanapun, jurucakap polis Israel awalnya mendakwa tidak mengetahui secara jelas suspek yang membunuh Ali Hassan dan kononnya masih menyiasat kejadian itu.

Insiden berkenaan sekali gus meningkatkan lagi keganasan di Tebing Barat dan Israel.

Sejak Januari, tentera pengganas Israel telah membunuh sekurang-kurangnya 46 rakyat Palestin di Tebing Barat.

Pada Rabu, ratusan rakyat Palestin berarak dalam pengebumian Ali Hassan di bandar Palestin Iskaka dekat Salfit di utara Tebing Barat.

Kira-kira 600,000 penduduk Israel tinggal di penempatan di Tebing Barat dan Baitulmaqdis Timur, wilayah yang ditawan Israel dalam perang Timur Tengah 1967.

Kebanyakan negara menganggap penempatan Israel sebagai haram di bawah undang-undang antarabangsa, namun Israel mempertikaikan kenyataan itu.

Dalam pada itu, Penyelaras Khas PBB untuk Proses Keamanan Timur Tengah, Tor Wennesland mengutuk serangan berkenaan di Twitter.

“Pelaku keganasan mesti bertanggungjawab dan segera dibawa ke muka pengadilan,” katanya. – Agensi

Pautan berkaitan;


PEMBELA yakin HPBM akan diiktiraf secara rasmi

BANGI, 18 Muharram 1444H, Selasa – Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya yakin kerajaan akan mengangkat Hari Peradaban Bangsa Melayu (HPBM) secara rasmi satu hari nanti, untuk disambut besar-besaran oleh rakyat Malaysia sebagai mana sambutan Hari Kebangsaan.

Bagaimanapun, beliau berkata, perkara itu akan dapat dilaksana dengan syarat semua pihak yang terlibat dengan HPBM kekal istiqamah.

Katanya, penganjur HPBM telah membuktikan bahawa program itu tetap berjaya walaupun ada ramai pihak yang cuba menggagalkannya dengan pelbagai cara.

“Sama ada gangguan birokrasi, sekatan-sekatan dan segala jenis fitnah media yang bertali arus berjaya kita harungi.

“Sebenarnya ada pihak yang takut jika orang Melayu berbangga dengan sejarah dan tamadun silamnya, sekali gus mahu orang Melayu terus rasa kerdil,” katanya dalam kenyataan, hari ini.

Aminuddin berkata, penganjuran HPBM telah mendapat pujian daripada pelbagai pihak terutamanya polis dan media termasuk dari antarabangsa.

“Mereka yang enggan beri kerjasama dahulu, kini datang ingin menghulurkan tangan pula. Alhamdulillah.

“Lebih-lebih lagi apabila kita berjaya menyatukan NGO-NGO masyarakat sivil, pertubuhan-pertubuhan silat dan budaya serta pertubuhan-pertubuhan para asatizah dalam sebuah projek rakyat ini,” katanya.

Beliau pada masa sama turut terharu dengan keterujaan semua pihak terbabit untuk membuat persediaan bagi Hari Peradaban Bangsa Melayu kali ke-2 pada tahun 2023 nanti.

“Insya-Allah, kita akan memperbesarkan jawatankuasa penganjur ini nanti.

“Nantikan Hari Peradaban Bangsa Melayu 2023,” katanya.


Kes harian baharu naik semula setelah 5 hari menurun

KUALA LUMPUR, 20 Syaaban 1443H, Rabu – Selepas lima hari berturut-turut mencatat penurunan di bawah angka 20,000, kes positif harian COVID-19 negara semalam meningkat semula dengan merekodkan 21,483 kes berbanding 17,828 pada Isnin.

Ketua Pengarah Kesihatan Tan Sri Dr Noor Hisham Abdullah berkata daripada 21,483 kes positif COVID-19 yang dicatatkan semalam, 1,339 kes melibatkan kemasukan ke hospital dengan 553 kes atau 41.3 peratus adalah dalam kategori 3, 4, dan 5 manakala 786 kes atau 58.7 peratus adalah kategori 1 dan 2.

Beliau berkata 32,561 kes sembuh dilaporkan semalam, menjadikan kumulatif kes sembuh 3,745,229 kes, dan tiga negeri menunjukkan peratusan pengisian katil COVID-19 bagi kes kritikal atau Unit Rawatan Rapi (ICU) melebihi 50 peratus iaitu Kuala Lumpur (70 peratus), Johor (62 peratus), dan Selangor (60 peratus).

Dr Noor Hisham dalam kenyataan di sini hari ini berkata pesakit COVID-19 yang memerlukan alat bantuan pernafasan (ventilator) meningkat kepada 209 pesakit dengan peratusan penggunaan ventilator 24 peratus.

Mengenai nilai kadar kebolehjangkitan (Rt) COVID-19 negara, beliau berkata ia menurun kepada 0.91 dengan Sarawak mencatatkan Rt tertinggi iaitu 1.01 diikuti Perak dengan 1.00. – Bernama


Belajarlah dari sejarah dunia Arab wahai Fatah

BANGI, 22 Rabiulakhir 1445H, Isnin – Tidak mustahil Gerakan Pembebasan Kebangsaan Palestin (Fatah) dan sekutunya akan menerima nasib sama seperti pemimpin Arab lain, jika memilih setia dengan Barat.

Pengerusi Gabungan Solidariti Pembebasan Palestin (GSPP), Ustaz Muhammad Fauzi Asmuni berkata, Fatah dan sekutunya patut belajar daripada sejarah dunia Arab sewaktu bersama Barat sebelum ini.

Barat hanya menaikkan pemimpin Arab yang mempunyai sifat setia dan boleh melaksanakan tugas, namun kesetiaan sahaja tidak cukup, katanya.

“Saya ulang kesetiaan sahaja tidak cukup. Bila sudah habis fungsi pemimpin Arab itu, Barat akan tinggalkan dan nasib mereka selepas itu pelbagai bentuk.

“Pemimpin Fatah dan sekutu Fatah yang masih mahu setia dengan Barat boleh pilih kesudahan mereka.

“Boleh senaraikan… Yasir Arafat? Mubarak? Saddam Husain? Muammar Gaddafi? Hafiz Asad? Dan ramai lagi yang lain,” katanya dalam kenyataan, hari ini.

Beliau berkata demikian sebagai mengulas laporan media berhubung kesediaan Fatah mentadbir Gaza, jika Hamas kalah dan tersingkir daripada perang dengan Israel.

Ustaz Muhammad Fauzi yang juga Felo Kanan Pusat Kajian Pemikiran dan Peradaban Ummah (PEMIKIR) turut memberi peringatan sama terhadap orang Melayu yang bersungguh menjatuhkan Gerakan Perjuangan Islam Palestin (Hamas).

“Kalau kajian saudara membuktikan Hamas tidak boleh diharap, mari kita bincang secara ilmiah.

“Kalau usaha jatuhkan Hamas sebab ada habuan dari sesiapa, beringatlah… sampai masanya mereka akan tinggalkan saudara bila mereka ada calon yang lebih ‘perform’,” katanya.


Sultan Selangor zahir bimbang perpecahan dalam kalangan Melayu

SABAK BERNAM, 24 Ramadan 1444H, Sabtu – Sultan Selangor, Sultan Sharafuddin Idris Shah menzahirkan kebimbangan sekiranya perpecahan dalam kalangan orang  Melayu akibat perbezaan fahaman politik akan membuatkan umat Islam terus lemah di negara ini.

Sultan Sharafuddin turut menegaskan, nescaya Melayu akan hilang kuasa memerintah negara malah akan menjadi satu bangsa yang mundur dan terpinggir di negara sendiri.

Baginda bertitah, peristiwa yang berlaku di beberapa negara Islam terutamanya di Timur Tengah dan sejarah keruntuhan Kerajaan Melayu Melaka juga boleh diambil iktibar serta tauladan.

“Ini bagi menunjukkan bahawa sesebuah kerajaan yang hebat juga boleh runtuh akibat perpecahan dan permusuhan dalam kalangan umat Islam.

“Malah, apa yang dapat kita lihat sekarang ini adalah orang Melayu telah berpecah kepada banyak golongan kerana perbezaan fahaman politik walaupun pada asasnya parti-parti politik tersebut mempunyai matlamat yang sama iaitu mendaulatkan Islam dan mempertahankan hak-hak serta kepentingan orang Melayu,” titah baginda pada Majlis  Perasmian Masjid Al-Ma’arufiah, Kampung Parit Baru, Sungai Air Tawar, di sini, semalam.

Sultan Sharafuddin menyeru agar semua nazir dan imam di negeri tersebut supaya memandang serius tentang perkara itu dan memastikan institusi itu memainkan peranan sebagai pusat perpaduan umat Islam melalui ibadah, dakwah, pengajian dan program kemasyarakatan.

Malah, baginda turut mengingatkan supaya program-program tersebut tidak dipergunakan untuk kepentingan golongan-golongan tertentu.

Baginda turut menasihati rakyat Selangor agar sentiasa mengelakkan daripada sebarang sengketa dan permusuhan sesama sendiri.

“Beta sedar bahawa dalam kalangan rakyat Beta akan ada perbezaan fahaman dan pandangan sama ada dari segi politik dan pendekatan pentadbiran negara.

“Namun, Beta mengharapkan agar perbezaan ini tidak menjadi punca dan pencetus kepada sebarang perpecahan, pertelingkahan dan permusuhan dalam kalangan umat Islam amnya dan orang Melayu khususnya,” titahnya.

Dalam pada itu, baginda turut menyentuh  Pilihan Raya Negeri (PRN) Selangor yang dijangka berlangsung pada Jun atau Julai ini dengan menasihatkan rakyat supaya memilih pemimpin amanah, bertanggungjawab dan tidak mengamalkan rasuah.

“Beta juga mengingatkan semua pihak agar berhemah semasa berkempen dan mematuhi segala undang-undang dan peraturan yang telah ditetapkan oleh pihak berkuasa.

“Elakkan dari perbuatan fitnah-memfitnah serta menyebarkan berita-berita palsu, menghasut rakyat untuk membenci terhadap mana-mana pihak atau pun mana-mana kerajaan ketika tempoh kempen pilihan raya diadakan,” tegas Baginda.

Pada majlis itu, baginda berkenan menyampaikan sumbangan Adilfitri kepada 478 asnaf, fakir, miskin dan mualaf serta menunaikan solat Maghrib, Isyak dan Tarawih bersama rakyat.- Bernama


44.4 peratus individu dewasa sudah terima dos penggalak

KUALA LUMPUR, 19 Jamadilakhir 1443H, Sabtu – Seramai 160,310 individu dewasa di Malaysia menerima dos penggalak vaksin COVID-19 semalam, menjadikan jumlah kumulatif dos penggalak diberikan kepada populasi berkenaan sebanyak 10,399,699 atau 44.4 peratus.

Menurut data Kementerian Kesihatan (KKM) menerusi laman COVIDNOW, seramai 22,914,736 individu atau 97.9 peratus daripada populasi dewasa telah lengkap menerima vaksinasi manakala 23,192,052 individu atau 99.1 peratus daripada kumpulan itu menerima sekurang-kurangnya satu dos suntikan vaksin COVID-19.

Bagi remaja berumur 12 hingga 17 tahun, seramai 2,779,564 individu atau 88.3 peratus telah melengkapkan vaksinasi mereka manakala 2,863,594 individu atau 91 peratus telah menerima sekurang-kurangnya satu dos vaksin.

Statistik harian menunjukkan sejumlah 163,942 dos vaksin telah diberikan semalam melibatkan 1,368 dos pertama dan 2,264 dos kedua, menjadikan jumlah kumulatif dos vaksin yang diberikan menerusi Program Imunisasi COVID-19 Kebangsaan (PICK) meningkat kepada 61,946,138 dos.

Sementara itu, menurut portal Github KKM, 16 kematian COVID-19 dilaporkan semalam dengan Selangor merekodkan empat kes, diikuti Sabah dengan tiga kes, masing-masing dua kes di Negeri Sembilan dan Pulau Pinang manakala di Johor, Kedah, Kelantan, Kuala Lumpur serta Perak masing-masing satu kes.-  Bernama


Polis nafi video tular rampasan senjata dari gudang penyimpanan haram

SHAH ALAM, 16 Syawal 1442H, Jumaat – Polis Selangor menafikan sebuah klip video yang tular di media sosial konon pihaknya berjaya merampas pelbagai jenis senjata dari gudang penyimpanan haram dan mempunyai kaitan dengan pengganas komunis serta kumpulan Harimau Pembebasan Tamil Eelam (LTTE).

Ketua Polis Selangor Datuk Arjunaidi Mohamed berkata, hasil penelitian pihaknya mendapati bahawa klip video itu dibuat semasa sidang media Ibu Pejabat Polis Kontinjen (IPK) Selangor pada 30 Julai 2020 berkaitan  kejayaan tangkapan terhadap penjual dan pembeli senapang dan pistol jenis ‘Airsoft’ yang telah diubah suai, manakala gambar rampasan senjata pula daripada sidang media IPK Kedah pada 2014.

“Perbuatan mengaitkan video klip sidang media polis Selangor dengan gambar rampasan senjata polis Kedah kemudiannya mendakwa rampasan tersebut mempunyai kaitan dengan pengganas komunis dan LTTE adalah satu perbuatan tidak berasas serta boleh mengakibatkan ketakutan dan menyebabkan ketenteraman awam tergugat.

“Susulan itu, polis Selangor telah membuat satu laporan polis berkaitan isu ini dan kes disiasat mengikut Seksyen 505 (b) Kanun Keseksaan yang mana jika sabit kesalahan boleh dikenakan hukuman penjara maksimum dua tahun atau denda atau kedua-duanya sekali,” katanya menerusi kenyataan yang dimuat naik di Facebook @Polis Selangor hari ini.

Tambah Arjunaidi, kes ini juga disiasat di bawah Seksyen 233 Akta Komunikasi dan Multimedia 1998 yang mana jika sabit kesalahan boleh dikenakan denda maksimum RM50,000 atau penjara tidak lebih satu tahun atau kedua-duanya sekali.

Arjunaidi turut menasihati orang ramai supaya tidak membuat kesimpulan sendiri berkaitan sesuatu isu yang ditularkan oleh pihak tidak bertanggungjawab dan tidak membuat sebarang perkongsian atau menyebarkan sesuatu berita dari sumber tidak tepat. -Bernama


Rakyat Palestin berarak tuntut mayat di tahanan Israel

RAMALLAH, 22 Rabiulakhir 1444H, Khamis – Ratusan rakyat Palestin berarak di jalan bagi menuntut mayat mangsa dibunuh oleh tentera rejim Zionis yang ditahan di bilik mayat dan tanah perkuburan.

Kenyataan yang dikeluarkan oleh keluarga rakyat Palestin berkata, perarakan itu dibuat sebagai tindak balas kepada desakan oleh tahanan Palestin, Samer al-Issawi.

Dia telah melakukan mogok lapar terbuka selama 16 hari lalu untuk menuntut mayat yang ditahan oleh Israel dipulangkan.

Jumlah mayat rakyat Palestin yang ditahan di bilik mayat Israel ketika ini telah mencecah 118 sejak 2015.

Mayat terakhir adalah remaja berusia 18 tahun, Mohammed Souf yang ditembak mati oleh tentera Israel berhampiran Salfit.

Israel terus menahan mayat 256 rakyat Palestin yang terbunuh di tanah perkuburan di mana kubur dikenal pasti dengan nombor dan bukannya nama.

Rejim pengganas itu dipercayai menggunakan mayat rakyat Palestin yang ditahan sebagai cip tawar-menawar dalam sebarang rundingan pertukaran masa depan. – Agensi


UMNO semakin risau, gesa PRU15 diadakan segera kerana terdesak

Oleh Ainul Illia Meor Suzurudin

BANGI, 25 Muharam 1444H, Selasa – UMNO tidak dapat menyembunyikan lagi kebimbangan dan keterdesakannya untuk menyelamatkan kluster mahkamah ketika ini.

Desakan untuk menyegerakan Pilihan Raya Umum ke-15 (PRU15) adalah bukti dan lahir daripada kerisauan yang melampau tersebut, demikian kata Presiden BERJASA, Ustaz Haji Zamani Ibrahim.

“BERJASA melihat bahawa desakan untuk menyegerakan PRU15 oleh UMNO tidak lain dan tidak bukan hanya dorongan tamak kuasa dan ingin menyelamatkan pemimpin yang terlibat dengan kes rasuah, salah laku dan salah guna kuasa semata-mata.

“UMNO lebih baik bersihkan imej diri terlebih dahulu. Kerosakan pimpinan hingga ke peringkat cawangan adalah barah yang sangat parah.

“Negara akan menjadi rosak sekiranya parti yang berpenyakit ini memimpin negara dan menjadi kerajaan,” katanya ketika dihubungi Ismaweb.net, hari ini.

Semalam, dilaporkan bahawa majoriti Ketua UMNO Bahagian bersetuju supaya PRU15 diadakan secepat mungkin.

Ketua UMNO Bahagian Sungai Besar, Datuk Seri Jamal Md Yunos berkata, hasrat itu disampaikan 158 Ketua UMNO Bahagian yang hadir kepada pucuk pimpinan untuk memutuskannya antara pimpinan tertinggi UMNO Top 5.

Melihat perkara itu, Ustaz Zamani berkata, beliau yakin sekiranya pimpinan UMNO bahagian dapat berfikiran normal, beremosi matang dan mengutamakan rakyat, mereka pasti akan menyerahkan kepada Perdana Menteri untuk membuat keputusan membubarkan Parlimen dan mengadakan PRU15 apabila tiba masa yang sesuai.

“Perdana Menteri sendiri, beberapa Ahli Parlimen termasuk Ahli Parlimen pembangkang telah menyatakan bahawa PRU15 perlu dilihat secara menyeluruh terutama masalah isu rakyat.

“Apakah dengan UMNO memerintah selepas PRU15 (sekiranya mereka menang), maka negara terus menjadi stabil dan bertambah baik?

“Hakikatnya laungan untuk menjadikan negara stabil dan terurus adalah hanya slogan tunggangan UMNO yang tidak sudah sudah menipu rakyat,” katanya.


‘Kita tak mahu dengar lagi’, muktamadkan UEC ‘once and for all’

Oleh Zuhayati Yazid

BANGI, 11 Safar 1443H, Sabtu – Kerajaan diminta untuk memuktamadkan permasalahan berkenaan Sijil Peperiksaan Bersepadu (UEC) agar ia tidak berterusan menjadi barah yang akan memusnahkan negara ini.

Ini kerana sebarang bentuk pengiktirafan bakal memberi implikasi besar khususnya kepada pembentukan rakyat berjiwa patriotik yang tidak mudah tunduk menjadi boneka kepada negara lain.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, UEC bukan isu ‘menjual nasi lemak’ tapi perihal pendidikan yang bakal menentukan masa depan sesebuah negara.

“Semua negara melihat isu pendidikan sebagai isu paling penting yang tidak boleh dikompromi dalam mencapai misi dan visi negara.

“Ini bukan isu kecil, sebab itu kita bantah secara tegas, mana mungkin kita boleh benarkan satu sistem pendidikan yang ketepikan bahasa kebangsaan tetapi mendewa-dewakan negara lain.

“Apakah akan lahir sikap patriotisme dalam kalangan mereka ini melalui UEC sekiranya bahasa yang digunakan bukan bahasa Melayu atau bahasa kebangsaan,” katanya.

Beliau berkata demikian dalam program eksklusif Pidato Pertiwi bertajuk ‘UEC Barah Perpaduan’ yang ditayangkan secara langsung menerusi TV Pertiwi, malam ini.

Aminuddin menegaskan semua perkara mesti mempunyai batasan yang boleh dikompromi tetapi dalam soal bahasa, agama dan negara ia tidak boleh dipandang mudah.

Sehubungan itu, beliau menyeru kepada semua pemimpin untuk melihat perkara ini secara matang dan tidak terlalu memikirkan tentang undi sehingga sanggup menggadai perkara asas pembentukan sebuah negara berdaulat.

Bagaimanapun, tegas beliau, sekiranya masih ada pemimpin yang mempertahankan UEC ini, rakyat diajak untuk menolak mereka dalam Pilihan Raya Umum ke-15 (PRU15) akan datang.

“Sebab itu kami minta pihak kerajaan, pihak pemerintah memberhentikan polemik ini once and for all, kita tak mahu dengar lagi kerana implikasinya sudah banyak kita sebut.

“Sebab itu saya kata isu ini isu yang harus kita tolak habis-habisan dan kita akan lancarkan kempen ini berterusan sehingga kita berjaya memberhentikan polemik ini,” tegasnya.

Pautan pidato ;


Pelajar lapor polis, gambar disalah guna di Sugarbook

ALOR SETAR, 6 Rejab 1442H, Khamis – Seorang pelajar kolej swasta membuat laporan polis selepas mendapati gambarnya dimuat naik dalam aplikasi kontroversi, Sugarbook.

Ketua Polis Daerah Kota Setar, Asisten Komisioner Ahmad Shukri Mat Akhir berkata, pihaknya menerima laporan pelajar berusia 18 tahun itu, semalam.

Beliau berkata, mangsa menerima mesej WhatsApp daripada rakan yang ternampak status dimuat naik di Facebook (FB) memaparkan beberapa akaun dan gambar aplikasi berkenaan.

“Salah satu gambar iaitu wanita bertudung adalah gambarnya yang pernah dimuat naik di Instagram miliknya.

“Laporan polis dibuat untuk menafikan dia mempunyai akaun di aplikasi berkenaan dan bimbang gambar disalah gunakan,” katanya seperti dilapor Harian Metro.

Ahmad Shukri berkata, kes dirujuk kepada Suruhanjaya Komunikasi Multimedia Malaysia (SKMM) untuk tindakan lanjut.

Aplikasi Sugarbook didakwa menyediakan platform untuk mencari perempuan simpanan atau lebih dikenali sebagai ‘sugar baby’.

Menerusi pendedahan media baru-baru ini, amat mengejutkan apabila Sugarbook melaporkan pendaftaran pelajar sehingga 40 peratus untuk menjadi ‘sugar baby’ sejak Januari lalu, atas alasan kononnya krisis kewangan yang dialami.

Ia juga mendedahkan seramai 12,705 pelajar terdiri daripada penuntut di Institut Pengajian Tinggi (IPT) di Lembah Klang, termasuk dua universiti awam, berdaftar dengan platform itu.


Kerajaan manfaatkan lebih banyak data untuk salur bantuan

KUALA LUMPUR, 22 Rejab 1442H, Sabtu – Kerajaan memanfaatkan lebih banyak data yang dikumpulkan oleh pelbagai kementerian untuk menyalurkan bantuannya kepada individu dan perniagaan yang masih terjejas oleh pandemik kesihatan yang telah berlarutan lebih setahun, kata Menteri Kewangan Tengku Datuk Seri Zafrul Tengku Aziz.

“Kita sedang membuat perbincangan di peringkat kementerian kewangan dan kementerian-kementerian yang berkenaan mengenai bagaimana kita boleh bantu terutamanya di sektor-sektor yang masih terkesan dengan pandemik ini,” katanya.

Perbincangan dan data yang dikumpulkan akan digunakan untuk merangka pelbagai langkah baharu.

“Ini akan dumumkan dalam masa terdekat,” katanya kepada media sewaktu pembentangan sorotan kejayaan dan pencapaian setahun kementerian itu, baru-baru ini.

Tahun lepas, kerajaan mengumumkan pelbagai langkah rangsangan ekonomi bernilai RM305 bilion. Pada Januari, ia melancarkan pakej rangsangkan ekonomi kelimanya, Pakej Bantuan Perlindungan Ekonomi dan Rakyat Malaysia (PERMAI) bernilai RM15 bilion yang merangkumi lebih 22 inisiatif.

Selain itu, kerajaan juga memperuntukkan sebanyak RM322.5 bilion bagi Belanjawan 2021, belanjawan terbesar dalam sejarah Malaysia.

Bagaimanapun, beberapa perniagaan terutamanya yang melibatkan sektor pelancongan masih belum dapat beroperasi kerana sempadan masih belum dibuka.

“Syarikat dalam sektor pelancongan merupakan antara sasaran yang perlu dibantu kerana mereka masih belum dapat meneruskan operasi” kata Tengku Zafrul.

Selain itu, katanya, bantuan tersebut bertujuan memastikan ia boleh membantu menyokong proses pemulihan dalam sektor tersebut, di samping strategi lain yang melibatkan program vaksinasi.

Imunisasi adalah kunci bagi pemulihan ekonomi, tegasnya.

Dalam usaha untuk membendung penularan pandemik dan memulihkan ekonomi, Perikatan Nasional, yang meraikan ulang tahun pertamanya pada 28 Feb, telah merangka pelan pemulihan 6R enam peringkat — Resolve (ketegasan), Resilience (ketahanan), Restart (jana semula), Recovery (pemulihan), Revitalise (memperkasas) dan Reform (menyusun semula).

Di bawah Pelan Jana Semula Ekonomi Negara (PENJANA) bagi merangsang perniagaan tempatan, kerajaan memperuntukkan sebanyak RM1 bilion untuk membantu industri pelancongan.

Bagaimanapun, berdasarkan laporan Unit Pelaksanaan Dan Koordinasi Stimulus Ekonomi Antara Agensi Nasional (LAKSANA), yang dikeluarkan setiap minggu oleh kementerian itu, sambutan nampaknya kurang memberangsangkan.

Setakat 19 Februari (daripada laporan LAKSANA ke-43), terdapat 579 permohonan bagi pembiayaan ini dan 282 permohonan telah diluluskan dengan jumlah pembiayaan RM57.1 juta.

Mengulas mengenai perkara ini, Tengku Zafrul berkata permohonan perlahan itu disebabkan sama ada syarikat menutup perniagaan mereka atau mengurangkan operasi, jadi mereka merasakan tidak ada gunanya untuk memohon peruntukan tersebut.

“Sebagai ahli perniagaan, mereka memberitahu kami bahawa mereka memerlukan beberapa rancangan yang akan dilakukan apabila kami membukakan industri tetapi kami belum dapat membuat perancangan lagi kerana ia bergantung kepada bilangan kes COVID-19.

“Oleh itu, jika syarikat mengendalikan perniagaan hotel, mereka tidak mahu meminjam lagi kerana mereka tidak pasti dengan perolehan mereka kerana mereka belum boleh memulakan semula operasi. Jadi mungkin sektor pelancongan perlukan pertolongan yang lain dan InsyaAllah kami juga akan mengumumkan sesuatu untuk menyokong industri ini,” katanya.

Selain itu, menerusi kemas kini mingguan LAKSANA ke-43, beliau berkata, kerajaan akan merangka langkah-langkah tambahan dalam masa terdekat untuk menyediakan bantuan bersasar kepada kumpulan rentan.

Beliau berkata langkah-langkah tambahan itu bertujuan untuk membantu golongan miskin serta mereka yang kehilangan pendapatan dan meningkatkan sokongan kepada perniagaan terutamanya yang masih belum dapat beroperasi dan yang sedang dalam proses membuka semula perniagaan pasca perintah kawalan pergerakan.

Perdana Menteri Tan Sri Muhyiddin Yassin, pada Februari menyatakan kerajaan akan mengumumkan strategi tambahan pada pertengahan Mac untuk membantu memulihkan ekonomi dan mengurangkan impak ekonomi akibat daripada COVID-19.

“InsyaAllah, bulan depan saya akan umumkan satu strategi komprehensif, saya baru membincangkannya dengan menteri kewangan. Saya akan umum apa strategi sebenar, agar kita boleh menyelesaiakan masalah sekarang dengan pantas dan ekonomi kita akan menjadi lebih rancak.

“Tunggu sajalah, saya akan umumnya nanti, mungkin pada pertengahan Mac,” katanya baru-baru ini. – Bernama


Operator pengeluaran rugi RM195,580 ditipu Macau Scam

JOHOR BAHRU, 9 Safar 1442H, Ahad  – Seorang operator pengeluaran sebuah kilang mengalami kerugian RM195,580 akibat diperdaya sindiket Macau Scam yang menyamar sebagai wakil Pos Laju Malaysia, sejak Ogos lepas.

Ketua Polis Daerah Pontian Supt Mustafa Bakri Salleh berkata, wanita itu mendakwa dia dihubungi seorang suspek yang mengatakan kononnya ketika ini ada bungkusan mengandungi kad pengenalan, kad atm dan buku cek milik wanita berkenaan di satu alamat di Sabah.

Beliau berkata, suspek mendakwa kononnya wanita berumur 30 tahun itu didapati terbabit dalam aktiviti penggubahan wang haram dan perlu membuat bayaran bagi mengelak dikenakan tindakan.

“Wanita itu yang percaya dengan dakwaan suspek kemudiannya membuat 14 transaksi pemindahan wang sejak Ogos sehingga bulan ini berjumlah RM195,580 ke dalam beberapa akaun bank yang diarahkan suspek,” katanya dalam kenyataan di sini, hari ini.

Katanya, wanita itu membuat laporan polis semalam, dan kes disiasat mengikut Seksyen 420 Kanun Keseksaan berkaitan kesalahan menipu. Polis sedang memburu suspek. -Bernama


Imej Muhyiddin tercalar, dicop lemah jika ahli terus keluar parti

BANGI, 24 Zulhijjah 1441H, Jumaat – Sekiranya trend keluar daripada Parti Pribumi Bersatu Malaysia (Bersatu) dalam kalangan ahli berterusan, parti itu semakin terancam dan implikasinya UMNO serta PAS akan melihat Tan Sri Muhyiddin Yassin sebagai seorang pemimpin yang lemah.

Penganalisis politik, Dr Mazlan Ali berkata, ia memberi risiko kepada keupayaan Muhyiddin dalam usaha merundingkan hak Bersatu dalam gabungan Muafakat Nasional (MN) menjelang Pilihan Raya Umum ke-15 (PRU-15).

“Ramai ahli, pendukung serta pemimpin Bersatu masih keliru dengan krisis di akhir Februari lalu yang menyaksikan tumbangnya kerajaan Pakatan Harapan (PH) yang hanya berusia 22 bulan. Mereka tersepit di antara rasa kekal bersama Bersatu pimpinan Muhyiddin atau menyokong Tun Dr Mahathir Mohamad.

“Justeru, pengumuman penubuhan parti Dr Mahathir – Pejuang beberapa hari lepas telah mencetuskan keadaan di mana ahli-ahli Bersatu yang menyokong Dr Mahathir terus menerus bertindak keluar parti dan menyatakan sokongan kepada parti baharu beliau,” katanya ketika dihubungi Ismaweb.net, hari ini.

Mengulas lanjut, Dr Mazlan berkata, Dr Mahathir adalah seorang pemimpin berpengaruh dan kewujudan Bersatu sebelum ini juga banyak dibayangi oleh ketokohan beliau sebagai ikon politik ulung tanah air.

Ekoran itu, katanya, walaupun Dr Mahathir sudah dipecat dari Bersatu beliau tidak kehilangan sokongan, rasa hormat dan dukungan ahli-ahli parti.

Sementara itu, mengulas pengumuman Dr Mahathir bahawa Pejuang kekal menjadi blok ketiga – tidak bersama Perikatan Nasional (PN) atau PH, Dr Mazlan berkata, keputusan itu menunjukkan keazaman beliau untuk menjadikan Pejuang sebuah parti yang menjadi pemain penting dalam politik Malaysia.

Katanya, ia juga menunjukkan kesediaannya untuk mengambil kembali tampuk pemerintahan negara.

“Bagaimanapun, untuk menilai kedudukan Pejuang masih terlalu awal untuk merumuskan nasib parti baharu ini.

“Tetapi Pilihan Raya Kecil (PRK) Slim yang bakal disertai Pejuang ini boleh dijadikan kayu pengukur survival parti ini di masa depan, adakah ia mampu menempa kejayaan dan menjadi ‘king maker’ politik tanah air, sama-sama kita saksikan,” katanya.


Bagaimana nak daulatkan Islam selagi kapitalis Cina mencengkam?

BANGI, 3 Rabiulawal 1442H, Selasa – “Selagi mana orang politik kita masih berada di bawah naungan kapitalis Cina, selagi itulah negara ini tidak akan dapat mendaulatkan Islam.”

Demikian kata Naib Presiden Barisan Jemaah Islamiah Se-Malaysia (BERJASA), Ustaz Hj Mohd Hazizi Ab Rahman dalam sebuah video yang disiarkan di laman Facebook, hari ini.

Bahkan, beliau berkata, jika ahli politik negara ini masih di bawah kuasa ekonomi dan duit kapitalis Cina, bukan sahaja syiar Islam, tidak dapat didaulatkan, malah ‘Rule of Law’ juga tidak terpakai.

“Amat jelas terutama jika ada perkaitannya dengan tauke judi, berkait dengan kepentingan perniagaan orang Cina. Sampai bila kita nak bergantung kepada ekonomi Cina.

“Yang memberi kesan kepada penguatkuasaan undang-undang dalam negara kita. Itu belum masuk nak melaksanakan undang-undang mengikut cara hidup Islam sepenuhnya, itu pun diganggu oleh kapitalis Cina,” katanya.

Beliau berkata, seharusnya apabila pemimpin Islam mempunyai kuasa, mereka sepatutnya menggerakkan untuk mengenggam kuasa ekonomi pula.

“Kuasa ekonomi kena dapatkan, baru boleh kita memerdekakan orang Islam. Sekarang ini merdeka pun dari sudut nama sahaja.

“Dari segi ekonomi kita tidak merdeka. Ini kerja ahli politik sepatutnya. Islam ini ada wasilah untuk mengukuhkan ekonomi.

“Tapi tiada siapa nak fikir benda tu, pemimpin negara tak fikir benda tu,” katanya.

Justeru, beliau menggesa, ahli politik berfikir bagaimana hendak menjana kekuatan ekonomi orang Islam di negara ini.

Ianya termasuk syor untuk mengerjakan tanah wakaf yang berkeluasan ribuan hektar untuk dibangunkan dan dimanfaatkan umat Islam.

“Sepatutnya ahli PAS dan UMNO yang ada kesedaran Islam, pendidikan Islam, bawalah idea macam mana nak selesaikan tanah wakaf.

“Nak jana ekonomi daripada tanah tanah wakaf yang ribuan hektar, 31,000 hektar terbiar. Tapi ahli politik masih lagi sibuk cerita pasal berebut jawatan, perdana menteri, berebut kuasa,” katanya.


Semua operasi Puspakom di Selangor ditutup kecuali Sungai Besar

SHAH ALAM, 2 Zulhijjah 1442H, Isnin – Semua Pusat Pemeriksaan Kenderaan Berkomputer (Puspakom) di Selangor kecuali di Sungai Besar ditutup operasinya sehingga 16 Julai ini berikutan tempoh Perintah Kawalan Pergerakan Diperketatkan (PKPD).

Dalam satu kenyataan hari ini, pusat berkenaan memaklumkan penutupan itu turut meliputi Perkhidmatan Bergerak di Lembah Klang, manakala Puspakom Seremban juga tidak beroperasi sehingga 22 Julai atas sebab yang sama.

“Bagi pelanggan yang telah membuat janji temu di cawangan Puspakom yang tidak beroperasi, bayaran janji temu akan dikembalikan secara automatik,” katanya.

Menurut kenyataan itu, semua Pusat Pemeriksaan Puspakom di seluruh negara termasuk Perkhidmatan Bergerak yang tidak berada di dalam kawasan PKPD kekal beroperasi seperti biasa.

Namun, tiada pemeriksaan secara ‘walk-in’ di pusat pemeriksaan yang beroperasi, sebaliknya hanya pelanggan yang mempunyai janji temu sahaja dibenarkan untuk melakukan pemeriksaan kenderaan mengikut tarikh, masa dan tempat yang telah dipilih.

Mereka yang hadir semasa pemeriksaan disaran mematuhi prosedur operasi standard (SOP) serta mengimbas MySejahtera sebelum memasuki premis berkenaan.

Segala perubahan tentang operasi Puspakom sama ada beroperasi semula atau sebaliknya adalah berdasarkan pengumuman terkini kerajaan dan orang ramai boleh mengikuti Facebook Puspakom Sdn Bhd atau melayari www.puspakom.com.my untuk mendapatkan maklumat terkini. – Bernama


Ketua UMNO Tebrau persoal keperluan buat rayuan lepas digantung parti

BANGI, 22 Zulkaedah 1444H, Ahad – Bekas Ketua UMNO bahagian Tebrau, mempersoalkan kenapa ahli yang digantung atau dipecat parti perlu membuat rayuan sedangkan proses pemecatan dan penggantungan mereka tidak mengikut perlembagaan.

Datuk Maulizan Bujang berkata, penggantungan dirinya sendiri selama enam tahun mulai Januari lalu dilakukan tidak mengikut prosedur termasuk tidak dipanggil oleh lembaga disiplin parti untuk memberi penjelasan.

Malah, beliau mendakwa kebanyakan nama besar dalam parti yang digantung atau dipecat, hanya kerana satu isu iaitu tidak sehaluan dengan presiden.

“Saya sendiri tidak pernah mengkhianati atau sabotaj UMNO kerana aktif dalam parti ketika usia 17 tahun lagi tetapi bertungkus lumus memenangkan parti setiap pilhan raya kecil (PRK), pilihan raya umum (PRU) dan pilihan raya negeri (PRN),” katanya.

Beliau yang juga bekas ADUN Tiram itu juga melahirkan rasa kecewa apabila gesaan Ketua Pemuda UMNO, Dr Muhammad Akmal Salleh supaya DAP memohon maaf, turut ditolak oleh presiden.

Katanya, UMNO kini semakin lemah apabila orang Melayu mula berasa ia hilang identiti sebagai parti yang asas perjuangannya membela agama, bangsa dan negara.

“UMNO sekarang tidak lagi sama dengan UMNO dahulu, keramatnya makin pudar, amat menyedihkan,” katanya.

Tegas Maulizan, UMNO dan sebilangan besar orang Melayu sehingga kini masih tidak boleh menerima kehadiran DAP, antara lain kerana parti itu masih berjuang menuntut hak kesamarataan sehingga sekarang.


Cabaran ekonomi dunia: Malaysia tumpu kepada pembaharuan struktur

KUALA LUMPUR, 4 Rabiulawal 1444H, Sabtu – Menteri Kewangan Tengku Datuk Seri Zafrul Tengku Abdul Aziz berkata kerajaan akan terus memberi tumpuan kepada pengukuhan asas ekonomi dan pembaharuan struktur bagi memastikan ekonomi negara kekal stabil susulan situasi ringgit berbanding dolar Amerika Syarikat (AS) yang dialami pada masa ini.

Beliau berkata seperti yang dinyatakan oleh Bank Dunia baru-baru ini, tiada penyelesaian yang cepat dan mudah kepada situasi ringgit berbanding dolar AS.

Hakikatnya, Malaysia sebagai sebuah ekonomi kecil yang terbuka, tidak terkecuali daripada tempias cabaran-cabaran yang dihadapi oleh seluruh dunia, katanya.

Beliau berkata walaupun dunia terus pulih daripada kesan pandemik COVID-19, kini Malaysia berhadapan dengan cabaran baru yang telah mengakibatkan prospek ekonomi global bakal mengalami kemelesetan.

“Ini adalah berikutan ketegangan geopolitik antara AS dan China yang berterusan, peperangan di Ukraine yang masih tiada kesudahan, ancaman perubahan iklim seperti banjir dan kemarau di beberapa negara yang telah menjejaskan bekalan makanan serta dasar sifar COVID-19 di China yang terus mengganggu bekalan rantaian dunia.

“Faktor-faktor ini jelas sekali berada di luar kawalan kita,” katanya dalam kenyataan pada Ahad.

Kenyataan itu bagi mengulas mengenai pelbagai laporan, kebimbangan dan pertanyaan yang diajukan kepada Kementerian Kewangan, terutama berkaitkan kedudukan nilai mata wang ringgit dan perkembangan semasa ekonomi negara.

Tengku Zafrul berkata apa yang boleh dilakukan kerajaan pada masa ini adalah memberi tumpuan kepada pengukuhan asas ekonomi dan pembaharuan struktur.

Sehubungan itu, kerajaan akan terus memastikan akaun semasa sentiasa kekal dalam lebihan, didorong oleh eksport yang terus meningkat, dan negara tidak mengalami defisit berkembar, atau twin deficit, katanya

“Setakat tahun ini, akaun semasa kekal positif dengan jumlah RM3.0 bilion pada suku pertama, dan RM4.4 bilion pada suku kedua,” katanya.

Selain itu, kerajaan juga akan memastikan langkah-langkah pembaharuan fiskal diteruskan, termasuk pembentangan Akta Tanggungjawab Fiskal menjelang akhir 2022, katanya.

“Kerajaan juga akan mempelbagai struktur dan aktiviti ekonomi negara, terutama melalui penekanan terhadap sektor-sektor yang menumpukan aspek-aspek kelestarian dan ESG (alam sekitar, sosial dan tadbir urus) serta ekonomi digital.

“Kesemua ini akan mewujudkan peluang pekerjaan yang bakal menawarkan gaji lebih tinggi kepada rakyat,” katanya.

Tengku Zafrul berkata justeru, apa yang penting pada masa ini adalah sistem kewangan negara dan pasaran saham terus berfungsi dengan baik dan teratur.

Sehingga kini tiada gangguan kepada pengantaraan kewangan, dan aktiviti pinjaman kekal lancar, katanya.

Beliau berkata selain itu, aktiviti perniagaan juga terus mendapat akses kepada pembiayaan kewangan daripada institusi perbankan dan pasaran modal selain pasaran saham pula terus menunjukkan aliran masuk bersih berjumlah RM6.7 bilion daripada pelabur asing, dan RM2.3 bilion daripada pelabur runcit.

Beliau berkata polisi atau dasar pertukaran ringgit yang fleksibel dan dinamik oleh Bank Negara Malaysia, rizab antarabangsa yang mencukupi dan kukuh, pasaran saham yang merangkumi pelbagai sektor, sistem perbankan yang teguh serta pelabur institusi tempatan yang kukuh, akan terus meningkatkan daya tahan Malaysia untuk menampan sebarang pengeluaran aliran modal dari negara serta menyerap sebarang kejutan luar.

“Melangkah kehadapan, kerajaan komited dalam memastikan kesejahteraan seluruh rakyat Malaysia dilindungi, tidak kira isi rumah, individu, mahupun perniagaan. Kesemua ini telahpun bermula dengan perancangan Bajet 2023 yang akan dibentangkan pada 7 Oktober,” katanya.

Tengku Zafrul berkata Bajet 2023 juga akan terus mengutamakan agenda pembaharuan struktur bagi mengekalkan momentum pemulihan ekonomi pasca-COVID-19, memastikan kesejahteraan rakyat dan memperkukuh daya tahan rakyat dan perniagaan terhadap sebarang kejutan pada masa depan, terutaman cabaran ketidaktentuan geopolitik dan perubahan iklim yang serius dan berterusan.

Beliau turut menegaskan negara bukan di dalam keadaan krisis kewangan atau ekonomi, seperti pada 1998, 2009, dan terkini, pada 2020 memandangkan pada waktu itu, KDNK masing-masing menyusut sebanyak -7.4 peratus (1998), -1.5 peratus (2009) dan -5.5 peratus (2020).

“Tahun ini, kerajaan yakin KDNK akan terus tumbuh lebih baik berbanding unjuran asal 5.3 peratus hingga 6.3 peratus. Keyakinan yang sama turut dikongsi oleh Bank Dunia yang telah menaikkan unjuran KDNK Malaysia tahun ini daripada 5.5 peratus kepada 6.4 peratus,” katanya.

Beliau berkata langkah-langkah proaktif kerajaan yang telah diumumkan seperti peruntukan subsidi hampir RM80 bilion termasuk kawalan harga bagi pelbagai barangan asas akan terus melindungi rakyat daripada impak kenaikan harga yang didorong oleh faktor luaran yang di luar kawalan kerajaan.

Menteri Kewangan berkata sejak pandemik bermula, kerajaan giat melaksanakan pembaharuan struktur bagi memastikan pembangunan yang lebih seimbang, lestari dan saksama, seperti penambahbaikan jaringan keselamatan sosial, menangani isu pengangguran dalam kalangan belia, memastikan sekuriti makanan dan nutrisi, serta memudah cara pelbagai sektor ekonomi untuk beralih ke arah digitalisasi.

Kerajaan juga akan meneruskan projek-projek mesra rakyat dengan nilai pengganda yang tinggi seperti penambahbaikan perumahan rakyat, tebatan banjir, infrastruktur sumber air, elektrik, internet dan 5G, serta pengangkutan awam seperti MRT3 dan Lebuhraya Pan Borneo, katanya.

Beliau berkata menangani impak ketidaktentuan ekonomi dunia memerlukan kerjasama antara semua pihak, tidak kira sama ada antara negara, ahli politik, akar umbi, golongan profesional mahupun penjawat awam.

Para penggubal dasar perlu menyedari hakikat bahawa dalam dunia yang saling terkait, keputusan sesetengah negara mampu memberi impak besar kepada negara lain, katanya.

“Dalam mendepani cengkaman inflasi yang melanda dunia, keputusan dasar monetari oleh beberapa kuasa besar telah menjejaskan kedudukan negara-negara membangun, dan Malaysia tidak terkecuali daripada kesan tersebut,” katanya.

Tengku Zafrul berkata beliau yakin dengan semangat Keluarga Malaysia yang bersatu hati dan berganding bahu, negara akan dapat mengharungi segala cabaran ini bersama. – Bernama


Kejam! Israel dikecam musnah 50 dunum tanah milik Palestin

RAMALLAH, 7 Jamadilakhir 1443H, Isnin – Walaupun tindakan melanggar undang-undang dan teruk dikecam masyarakat antarabangsa, pendatang haram Israel masih terus menindas rakyat Palestin demi memperluaskan jajahan di negara itu.

Hari ini, penduduk Israel sekali lagi memusnahkan tanah milik Palestin di selatan bandar Nablus, Tebing Barat yang diduduki untuk mengembangkan penempatan haram Yahudi, menurut sumber tempatan.

Jurucakap Suruhanjaya Penentangan Tembok dan Penempatan, Qasem Awwad berkata, pendatang haram memusnahkan kira-kira 50 dunum tanah yang terletak berhampiran penempatan haram Yitzhar bagi tujuan perluasan jajahan.

Katanya, Israel menubuhkan beberapa unit rumah di kawasan yang disasarkan, dan menghalang penduduk Palestin daripada memasuki atau menuntutnya untuk selama bertahun-tahun.

Awwad menyifatkan kerajaan Israel bersubahat dengan kumpulan penjajah dan menutup kegiatan haram mereka, yang bertujuan merampas tanah Palestin untuk perluasan penempatan dan menjadikannya sebuah bandar. –  Agensi


LHDN sasar capai kutipan cukai RM176 bilion tahun ini

CYBERJAYA, 19 Syawal 1444H, Rabu – Lembaga Hasil Dalam Negeri (LHDN) menyasarkan untuk mencapai kutipan cukai RM176 bilion tahun ini bahkan mungkin lebih dari itu, kata Ketua Pegawai Eksekutifnya, Datuk Dr Mohd Nizom Sairi (gambar).

“Pada masa ini kita berada pada tahap yang sangat menggalakkan dan saya ingin mengucapkan terima kasih kepada pembayar cukai yang telah menunjukkan tahap pematuhan yang tinggi.

“Kami yakin dapat mencapai sasaran yang diumumkan dalam Bajet 2023 dan berharap dapat melepasinya jika boleh,” katanya.

Di bawah Bajet 2023, LHDN ditugaskan untuk mengutip RM164 bilion cukai bersih daripada sasaran cukai kasar RM176.1 bilion.

Pada 2022, LHDN membuat kutipan cukai langsung tertinggi sebanyak RM175.4 bilion, meningkat 21.75 peratus berbanding kutipan pada 2021.

Ditanya sama ada kenaikan kadar dasar semalaman (OPR) baru-baru ini oleh Bank Negara akan memberi kesan kepada kutipan cukai LHDN, Mohd Nizom berkata: “Ia akan memberi kesan tidak langsung tetapi ia tidak serta-merta.”

Pada 3 Mei, OPR dinaikkan sebanyak 25 mata asas kepada 3 peratus, kenaikan pertama sejak November 2022.

Ini adalah kali pertama tahun ini OPR dinaikkan selepas dikekalkan pada 2.75 peratus oleh Bank Negara pada Januari dan Mac tahun ini.


Israel akan ‘dikuburkan’ jika berani jejak kaki ke Gaza: Hamas

GAZA, 2 Rabiulakhir 1445H, Selasa – Pegawai kanan Gerakan Perjuangan Islam Palestin (Hamas) memberi amaran akan ‘menguburkan’ tentera pengganas Israel di Semenanjung Gaza, jika rejim berani menjejakkan kaki ke wilayah itu dan meneruskan pencerobohan ke atas rakyat Palestin.

Amaran itu ditegaskan Ketua Jabatan Politik dan Hubungan Luar Hamas, Basem Naim dalam wawancara eksklusif dengan rangkaian berita Press TV pada Isnin.

Beliau memberi kata dua itu tatkala rejim Israel bersiap sedia untuk melancarkan serangan darat di Gaza, selepas memaksa jutaan penduduk berpindah ke selatan.

“Kami percaya jika mereka cuba memasuki Gaza, mereka bukan sahaja akan dikalahkan malah mereka akan dikuburkan di Semenanjung Gaza. Mereka telah mencuba ini (masuk Gaza) tiga atau empat kali dalam tempoh 15 tahun lalu dan mereka telah gagal.

“Kami percaya bahawa pada masa ini, seorang askar dalam kereta kebal adalah jauh lebih lemah daripada seorang askar dalam kereta kebal 15 tahun lalu.

“Mereka telah menunjukkan apa yang berlaku pada 7 Oktober kepada bosnya dan askar lain di sekitar Semenanjung Gaza, dan kekuatan serta tingkah laku berani orang dan pejuang kita, saya rasa mereka tahu sekarang apa yang boleh berlaku kepada mereka,” katanya.

Ditanya sama ada rejim Israel akan dapat memulihkan imej kebalnya sebelum serangan mengejut pada 7 Oktober oleh kumpulan pejuang Palestin yang berpangkalan di Gaza, Naim dengan lantang menjawab ‘tidak akan’, dan menegaskan selama-lamanya ia tidak dapat memulihkan imej mereka sebelum 7 Oktober.

Katanya, Hamas telah memberi amaran kepada rejim Israel sebelum serangan bahawa rakyat Palestin tidak dapat berdiam diri lagi terhadap pencerobohan ke atas Masjid al-Aqsa, menutup tapak suci kepada jemaah Palestin, skim Judaisasi, penjara terbuka di Gaza selama 17 tahun dan sekatan terhadap rakyat Palestin.

Naim menegaskan bahawa Hamas telah memberi amaran bahawa tindak balas terhadap penerusan jenayah Israel ke atas rakyat Palestin tidak akan menjadi reaksi ‘biasa’, sebaliknya mencetuskan ketegangan memuncak.

Hamas melancarkan Operasi Taufan Al-Aqsa Sabtu lalu, menembusi jauh ke dalam wilayah yang diduduki oleh rejim Israel dengan melakukan serangan udara, darat, dan laut secara besar-besaran.

Kumpulan itu berkata, operasi itu adalah reaksi terhadap pencerobohan berulang ke atas Masjid al-Aqsa serta kekejaman Israel terhadap rakyat Palestin di Tebing Barat yang diduduki.

Israel bertindak balas dengan serangan udara intensif ke atas sasaran awam di Semenanjung Gaza, membunuh sekurang-kurangnya 2,808 rakyat Palestin di Gaza dan mencederakan kira-kira 10,859 yang lain, menurut kementerian kesihatan wilayah itu.

Rejim itu juga telah memperhebatkan pengepungan Gaza, mengakibatkan bandar itu yang merupakan rumah kepada lebih 2.3 juta rakyat Palestin dibiarkan tanpa air, elektrik, bahan api dan internet. – Agensi


Refleksi umat Islam Malaysia terhadap kejatuhan Khilafah Uthmaniyah

HARI ini merupakan ulangtahun ke-97 umat Islam hilang sebuah institusi yang memegang hegemoni dan kuasa politik dunia secara berpusat, iaitu sistem khalifah.

Hilangnya institusi tersebut menjadi permulaan kepada siri-siri cengkaman kuasa-kuasa Barat seperti British, Perancis, Amerika dan sebagainya terhadap umat Islam di seluruh dunia terutamanya di Timur Tengah, Afrika dan sebahagian besar wilayah Asia.

Penulisan saya kali ini bukannya ingin membahaskan bagaimana mahu mengembalikan sistem tersebut kerana saya yakin masing-masing ada pendapat yang pelbagai. Tetapi, saya ingin membawa suatu refleksi kepada kita semua, dalam konteks apa yang sedang terjadi di Malaysia. Saya rasa perbahasan perihal ini lebih menyatukan kita.

Baru-baru ini kecoh satu Malaysia apabila keluarnya keputusan Mahkamah Persekutuan yang menyebabkan satu kuasa Mahkamah Syariah dilucutkan. Tidak lama selepas itu, ada pula enakmen lain yang dicabar dan yang terbaru, enakmen tentang menghina mahkamah pula dicabar. Umat Islam marhaen seolah-olah tidak boleh berbuat apa-apa walaupun ada rakan-rakan peguam kita bermati-matian berlawan di mahkamah.

Kita seringkali lemah di mahkamah walaupun sistem perundangan kita sudah cantik, walaupun tidak sempurna. Sekurang-kurangnya jauh lebih baik dan Islami berbanding banyak negara Islam lain. Apa yang diperuntukkan dalam sistem atas kertas pastinya rapuh jika mereka yang mengisinya tidak punyai ideologi Islam kerana apa sahaja boleh diubah mengikut neraca sekular dan liberalisme agama.

Itulah penting secara asasnya untuk setiap muslim di Malaysia berpegang bahawa Malaysia adalah sebuah negara Islam, maka semuanya perlu ke arah itu dan tiada ruang untuk elemen-elemen sekularisme dan liberalisme agama masuk dan menguasai. Jika tidak, mereka akan sentiasa gunakan hujah bahawa negara ini adalah sekular, maka segalanya terutamanya perundangan mesti ditafsir secara sekular.

Kita ada kuasa politik, tetapi itu hanya percaturan bilangan kerusi semata kerana ekosistemnya itu tidak mengizinkan. Apabila saya menyebut tentang ekosistem, ianya tidak sesempit politik kepartian tetapi ianya termasuk juga gerakan masyarakat sivil Islam (NGO Islam), ideologi arus perdana, institusi-institusi Islam, pegangan ekonomi umat Islam dan sebagainya yang seringkali dilepaspandang oleh para pemimpin kita. Inilah elemen-elemen yang menguat dan menjadi ‘support system’ secara langsung atau tidak langsung kepada kekuasaan politik Islam di Malaysia.

Kecuaian terhadap elemen-elemen inilah yang menjatuhkan sistem khalifah, kerana ianya bukan jatuh begitu sahaja atau tiba-tiba. Ianya berpunca dari siri-siri perpecahan, kelemahan ekonomi umat, keruntuhan akhlak dan integriti, institusi-institusi Islam yang sudah rosak dan sebagainya.

Kita ada misi yang besar dan solusinya bukan ‘straight forward’ kerana kita sedang menghadapi sistem yang kompleks, baik dari sudut politik, pemerintahan, ekonomi dan sebagainya.

Sebab itulah kita menggerakkan pelbagai inisiatif seperti ‘Buy Muslim First (BMF)’, ‘Vote Muslim First (VMF)’ atau Undi Calon Muslim Berwibawa, membina kekuatan media dan pelbagai lagi dengan harapan ianya menjadi batu bata kepada membina sebuah kekuasaan umat yang ampuh pada masa akan datang.

Impaknya mungkin bukan hari ini, mungkin seratus tahun lagi. Siapa tahu? Dan usaha kami ini tidaklah cukup kerana kita semua sebagai umat Islam perlu bekerja untuk membina ekosistem ini dengan kapasiti dan bidang masing-masing.

Saya harap coretan saya kali ini dapat memberi gambaran dan refleksi yang lebih luas bagaimana kita perlu berfungsi dan bekerja. Berbeza parti, berbeza persatuan atau organisasi memang sudah tidak boleh dielakkan tetapi ‘common understanding’ itu adalah perlu supaya kita saling melengkapi dan tidak tempang.

Wallahu’alam.

Aminuddin Yahaya
Presiden ISMA


Lim Guan Eng kini Pengerusi DAP

SHAH ALAM, 17 Syaaban 1443H, Ahad – Ahli Parlimen Seremban, Anthony Loke Siew Fook hari ini dilantik sebagai Setiausaha Agung DAP yang baharu menggantikan Lim Guan Eng yang dipilih sebagai Pengerusi Kebangsaan dalam pemilihan sempena Kongres Kebangsaan DAP ke-17 di sini.

Loke, yang sebelum ini Setiausaha Penganjur Kebangsaan DAP, menggantikan Guan Eng yang tidak boleh dipilih semula untuk jawatan tersebut pada pemilihan kali ini kerana perlembagaan parti itu hanya membenarkan seseorang memegang jawatan setiausaha agung selama tempoh maksimum tiga penggal.

Bekas menteri pengangkutan itu terdahulu dipilih menggangotai Jawatankuasa Tertinggi Pusat (CEC) DAP selepas meraih 1,625 undi manakala Guan Eng memperoleh 1,311 undi.

Keputusan itu diumumkan Speaker Kongres Kebangsaan DAP ke-17, Chiew Chiu Sing, pada sidang media di akhir persidangan itu.

Seramai 2,179 perwakilan menghadiri kongres sehari secara fizikal di Pusat Konvensyen Ideal (IDCC), Shah Alam itu dan bertanggungjawab mengundi 30 anggota CEC untuk penggal 2022-2025.

Ahli CEC akan memilih pemegang jawatan parti, termasuk jawatan setiausaha agung. – Bernama


Israel bom kilang senjata Hamas di Gaza

TEL AVIV, 15 Muharram 1443H, Selasa – Pesawat perang negara pengganas Israel mengebom lokasi Pergerakan Perjuangan Islam Palestin (Hamas) di Gaza.

Serangan itu didakwa sebagai tindak balas terhadap belon api yang dilancarkan semalam dari wilayah Palestin yang dikepung.

Tidak ada laporan segera mengenai korban jiwa dalam serangan udara yang menyasarkan kemudahan pengeluaran senjata dan lokasi pelancaran roket milik Hamas.

Dalam satu kenyataan, tentera rejim Zionis berkata, jet pejuang menyerang ‘sebuah tapak pembuatan senjata Hamas di Khan Younis serta pintu masuk terowong Jabalia’.

“Lokasi pelancaran roket bawah tanah Hamas yang terletak bersebelahan rumah orang awam dan sebuah sekolah di Shujaiya juga diserang,” katanya.

Difahamkan, serangan belon api yang dilancarkan rakyat Palestin bertujuan untuk menekan Israel bagi meringankan sekatan di Gaza dan membenarkan bantuan sampai ke wilayah itu. – Agensi


Penjawat awam Pahang terima bantuan khas RM300

BANGI, 13 Safar 1445H, Rabu – Kerajaan Pahang hari ini meluluskan pemberian bantuan khas penghargaan sebanyak RM300 kepada penjawat awam dan RM200 untuk pesara kerajaan negeri.

Menteri Besarnya, Datuk Seri Wan Rosdy Wan Ismail berkata, seramai 8,000 penjawat awam gred 54 dan ke bawah, termasuk pegawai serta kakitangan kontrak akan menerima manfaat bantuan khas berkenaan.

Beliau berkata, pemberian bantuan khas ini adalah tanda penghargaan dan terima kasih kerajaan negeri kepada penjawat awam yang sentiasa berdedikasi menggalas tanggunjawab dengan penuh amanah.

“Pemberian bantuan khas ini melibatkan implikasi kewangan RM2.4 juta dan pembayaran akan dibuat pada bulan September 2023.

“Saya berharap dengan pemberian bantuan khas ini penjawat awam negeri Pahang akan dapat meningkatkan perkhidmatan mereka demi kemakmuran dan kesejahteraan negeri ini,” katanya dalam kenyataan, hari ini.


Ribuan penduduk beratur beli beras 5kg harga RM1

LUMUT, 8 Rabiulawal 1445H, Ahad – Ribuan penduduk di sini sanggup beratur panjang untuk membeli beras putih import yang dijual dengan harga RM1 sekampit seberat 5 kilogram, yang diadakan di Padang Kampung Datuk Seri Kamaruddin di sini hari ini.

Program Misi Jual Beras RM1 yang bermula 9.30 pagi itu, hanya mengambil masa kira-kira setengah jam sahaja untuk terjual sepenuhnya.

Bagi suri rumah, Siti Nordiana Kassim, 25, dari Taman Samudera di sini, berkata beliau sanggup beratur seawal pukul 6 pagi untuk membeli beras itu yang dimaklumkan pengenai penjualan beras tersebut daripada jirannya.

“Ini memang peluang (membeli beras RM1) yang tidak pernah saya dapat. Saya bersama jiran datang ke sini awal pagi sebab tidak mahu terlepas untuk membelinya,” katanya ketika ditemui pemberita.

Seorang warga emas, Halijah Kassim, 65, dari Kampung Datuk Seri Kamaruddin di sini juga tidak mahu melepaskan peluang untuk mendapatkan beras tersebut dan mula beratur di situ sejak 7 pagi tadi.

“Pada mulanya ingatkan program ini scam sahaja sebab tak pernah mana-mana pihak jual beras hanya RM1. Namun, apabila ketua kampung menguar-uarkan dalam kumpulan WhatsApp, baru mak cik percaya.

“Program (beli beras RM1) ini patut diadakan lebih kerap kerana sekarang harga beras pun naik mendadak, jadi dapat jugalah mengurangkan perbelanjaan dapur,” katanya.

Suraya Ibrahim, 42, dari Ayer Tawar dekat sini berkata, pembelian beras RM1 benar-benar memberi kelegaan kepada dirinya yang membelanjakan kira-kira RM50 untuk pembelian beras sahaja bagi keperluan keluarganya.

“Walaupun hanya dapat beli sekampit beras sahaja dapat juga meringankan beban perbelanjaan bulanan keluarga yang ditanggung sepenuhnya oleh suami,” kata ibu kepada dua orang anak itu.

Program anjuran badan bukan kerajaan (NGO) Misi Rakyat menyediakan sebanyak 1,000 kampit beras lima kilogram dan turut menyumbangkan 120 kampit beras seberat lima kg kepada golongan asnaf, warga emas dan ibu hamil yang terpilih.

Sementara itu, pengasas Misi Rakyat, Nur Ahmad Faiz Mohd Azmi berkata program penjualan beras putih import jenama SITI itu pertama kali dilaksanakan pihaknya dan Program Misi Jual Beras RM1 itu akan dijayakan di Kedah pada Selasa ini.

“Kami melaksanakan program sebegini kerana mahu membantu golongan kurang berkemampuan membeli beras memandangkan makanan ruji itu meningkat harga begitu mendadak ketika ini.

“Kami juga berharap program ini dapat dilaksanakan di seluruh negara sekiranya ada pihak yang sudi menyumbangkan bagi pembelian beras ini,” katanya. – Bernama


Sentiasa utama produk keluaran muslim, jauhi syubhah

Oleh Ainul Illia Meor Suzurudin

BANGI, 7 Jamadilawal 1442H, Selasa – Umat Islam diseru untuk istiqamah dalam mencari produk harian keluaran muslim seperti yang sering dianjurkan oleh Kempen Buy Muslim First (BMF) atau Beli Produk Muslim.

Naib Pengerusi Pertubuhan Pembela-Pembela Islam (PEMBELA), Mohd Nor Izzat Johari berkata, isu penipuan label halal pada daging sejuk beku import yang didedahkan media tempatan, baru-baru ini menjadikan ia suatu peringatan buat umat Islam agar berhati-hati dalam memilih produk di pasaran.

“Utamakan daging atau produk dari jenama yang dijual oleh orang Islam yang kita ketahui asal-usulnya.

“Sekurang-kurangnya kita tahu lembu disembelih, bersih dan sekali gus menaikkan ekonomi muslim dalam sektor penternakan dan makanan. Usahakan untuk jauhi produk-produk yang syubhah,” katanya ketika dihubungi Ismaweb.net, hari ini.

Dalam pada itu, beliau berkata, tohmahan bahawa daging lembu yang dijual muslim mahal adalah tidak benar, sebaliknya ia dijamin segar dan halal.

“Kecuali, ada segelintir yang mahu daging sejuk beku yang kononnya murah tetapi diragui halalnya. Sanggupkah kita makan daging haram?,” soalnya.

Sementara itu, mengulas kes tipu logo halal pada daging sejuk beku, Mohd Nor Izzat berkata, mana-mana pegawai atau penguat kuasa yang terbabit dalam kegiatan itu perlu dikenakan tindakan tatatertib.

“Sebenarnya mudah sahaja nak kesan penguat kuasa yang terlibat dengan ‘melepaskan’ daging palsu. Hanya semak penandatangan dokumen ketika daging cop halal palsu ini dilulus masuk ke Malaysia. Kita mahu semua pegawai ini dikenakan tindakan tatatertib.

“Saya difahamkan, kartel daging palsu ini sudah menjangkau 40 tahun. Bayangkan umat Islam di Malaysia makan daging sejuk beku yang diragui halalnya. Satu perkara yang tidak boleh dimaafkan.

“Alasan maklumat tidak tepat dan mengelirukan adalah alasan paling ‘kurang cerdik’ selaku pegawai yang menguruskan. Kita mahu Suruhanjaya Pencegahan Rasuah Malaysia (SPRM), Unit Integriti masuk campur untuk menahan semua pegawai yang terlibat,” katanya.


Lebih 22,000 kanak-kanak di Malaysia lengkap vaksinasi

KUALA LUMPUR, 3 Ramadan 1443H, Selasa – Sebanyak 22,476 kanak-kanak berumur antara lima dan 11 tahun telah menerima lengkap dua dos vaksin COVID-19 menerusi Program Imunisasi COVID-19 Kebangsaan Kanak-Kanak (PICKids) setakat semalam.

Berdasarkan laman web COVIDNOW, sejumlah 1,351,441 kanak-kanak daripada kumpulan umur yang sama atau 38 peratus daripada populasi itu telah menerima sekurang-kurangnya satu dos vaksin.

Sementara itu, 15,862,983 individu dewasa atau 67.4 peratus daripada populasi itu di negara ini telah menerima dos penggalak, 22,955,496 individu atau 97.6 peratus telah lengkap vaksinasi, manakala 23,231,190 atau 98.8 peratus telah menerima sekurang-kurangnya satu dos vaksin.

Bagi remaja berusia antara 12 dan 17 tahun, sejumlah 2,854,727 individu atau 91.8 peratus daripada kumpulan itu telah lengkap divaksinasi, manakala 2,949,995 individu atau 94.9 peratus menerima sekurang-kurangnya satu dos vaksin.

Sebanyak 22,081 dos vaksin telah diberikan semalam, membabitkan 2,630 dos pertama, 8,155 dos kedua dan 11,296 dos penggalak, menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) meningkat kepada 69,016,063 dos.

Sementara itu, menurut portal GitHub Kementerian Kesihatan, 28 kes kematian akibat COVID-19 direkodkan semalam dengan Perak dan Selangor merekodkan kematian tertinggi iaitu masing-masing enam kes diikuti Johor (lima), Pulau Pinang (empat), Negeri Sembilan (tiga), Pahang (dua) manakala Kedah dan Sarawak masing-masing satu kematian. – Bernama


Tiada penyelesaian sempurna terhadap perlindungan COVID-19

SINGAPURA, 19 Rejab 1443H, Isnin – Pakar penyakit berjangkit Amerika Syarikat (AS) Anthony Fauci berkata tiada penyelesaian sempurna untuk melindungi rakyat daripada jangkitan COVID-19, memandangkan keadaan yang semakin memenatkan kerana perlu berdepan pandemik itu saban hari, lapor Xinhua.

Menurut laporan disiarkan akhbar berbahasa Cina Singapura Lianhe Zaobao baru-baru ini, Fauci berkata negeri-negeri AS berdepan pilihan sukar untuk mengimbangi keperluan melindungi rakyat dan kepenatan berdepan wabak yang telah memasuki tahun ketiga.

“Tiada penyelesaian sempurna untuk ini,” kata anggota Pasukan Tindak Balas COVID-19 Rumah Putih dalam temu bual dengan Reuters.

Kenyataan itu dibuat berikutan pegawai kesihatan AS kini merangka panduan COVID-19 baharu berhubung pelbagai aspek tindak balas virus berikutan kes Omicron menunjukkan trend penurunan. – Bernama


Al Jazeera: Saifuddin buat ‘langkah sumbang’ konon tunjuk hero

BANGI, 18 Zulkaedah 1441H, Jumaat – Datuk Saifuddin Abdullah sekali lagi membuat ‘langkah sumbang’ sejak menjadi Menteri Komunikasi dan Multimedia apabila seolah-olah bersetuju dengan tindakan terhadap pengacara program bual bicara Bernama TV.

Terdahulu, Herleena Pahlavy telah dikenakan tindakan oleh Bernama kerana menggelar stesen penyiaran antarabangsa, Al Jazeera sebagai Al Jahiliah.

Saifuddin menerusi Twitternya berkata, Herleena tidak patut menggelar stesen televisyen antarabangsa itu ‘jahil’ walaupun tidak bersetuju dengan laporan mengenai layanan Malaysia terhadap pendatang asing ketika menangani COVID-19.

“Kita tak setuju dengan satu laporan saluran berita itu (Al-Jazeera). Tapi kita tak boleh menggelarnya dengan panggilan itu. Saya dimaklumkan oleh pengerusi Bernama yang tindakan telah diambil,” tulis Saifuddin.

Kesal dengan tindakan menteri berkenaan, Presiden gerakan Islam, Ikatan Muslimin Malaysia (ISMA), Haji Aminuddin Yahaya yakin pemberita itu hanya meluahkan kekesalannya terhadap Al Jazeera yang jahil akan realiti semasa Malaysia, sehingga tahap memfitnah negara.

“Bagi saya, tindakan pemberita tersebut, Herleena Pahlavy adalah satu manifestasi sifat berani dan patriotik yang tinggi.

“Malah selepas beliau diambil tindakan sekalipun, Herleena teguh mempertahankan apa yang dilakukannya itu,” katanya dalam satu kenyataan, hari ini.

Aminuddin yang juga Pengerusi Pertubuhan Pembela-Pembela Islam (PEMBELA) berkata, sepatutnya, dalam isu ini Saifuddin hanya perlu berdiam diri sahaja.

“Jika mahu ambil tindakan sekalipun, mengapakah perlu mengumumkannya di media? Apakah Saifuddin sangka dengan berbuat demikian, beliau akan dilihat sebagai seorang ‘hero’?

“Saya pun tidak faham apa sebenarnya yang mahu beliau buktikan. Perlakuan ‘spontan’ Saifuddin ini secara tidak langsung memaparkan kepada kita akan tahap jati diri dan patriotisme beliau yang sebenar.

“Dan banyak lagi isu-isu yang dipalitkan dengannya yang membuktikan sedemikian,” katanya.

Haji Aminudiin berkata, sebagai seorang pemimpin, terutamanya seorang menteri, Saifuddin seharusnya menunjukkan contoh yang baik kepada rakyat.

“Saya sangat bersimpati dengan Saifuddin kerana sejak jadi menteri, ada sahaja yang tidak kena yang beliau lakukan sehingga mengundang kemarahan rakyat.

“Beberapa minggu lalu, beliau terpalit dengan isu lantikan Eric Paulsen. Manakala ketika menjadi Menteri Luar semasa dalam Pakatan Harapan, kita tidak lupa pada dua isu terbesar iaitu ratifikasi ICERD dan Statut Rom.

“Lepas ini, kita tidak tahu apa pula isu yang menimpanya lagi,” katanya.

Sementara itu, Aminuddin sekali lagi mengucapkan syabas kepada rakyat Malaysia yang telah bersuara membela maruah negara yang cuba dirobek-robek oleh media antarabangsa sehingga sedikit-sebanyak dapat membersihkan nama negara.

“Ini bukti bahawa kita sayang dan bangga dengan negara kita. Teruskan!,” katanya.

Al Jazeera kini disiasat mengikut Seksyen 500 Kanun Keseksaan dan Seksyen 233 Akta Komunikasi dan Multimedia 1998.

Seksyen 500 Kanun Keseksaan adalah berkaitan kesalahan fitnah jenayah, sementara kesalahan Seksyen 233 Akta Komunikasi dan Multimedia 1998 berkaitan penggunaan aplikasi untuk membuat hantaran jelik dengan niat menyakitkan hati orang lain.